text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
16 “Ndalankhula zimenezi kwa inu kuti musapunthwe.+
2 Anthu adzakuchotsani m’sunagoge.+ Ndipo nthawi ikubwera pamene aliyense wakupha inu adzaganiza kuti wachita utumiki wopatulika kwa Mulungu.+
3 Koma adzachita zimenezi chifukwa sanadziwe Atate kapena ine.+
4 Ine ndalankhula zinthu zimenezi kwa inu, kuti nthawi yake ikadzafika, mudzakumbukire kuti ndinakuuzani zimenezi.+
“Zinthu izi sindinakuuzeni pa chiyambi pomwe, chifukwa ndinali pamodzi ndi inu.
5 Koma tsopano ndikupita kwa amene anandituma,+ ndipo palibe aliyense wa inu amene akundifunsa kuti, ‘Mukupita kuti?’
6 Koma chifukwa ndalankhula zimenezi kwa inu, chisoni+ chadzaza m’mitima yanu.
7 Koma kunena zoona, ndikupita kuti inu mupindule. Pakuti ngati sindipita, ndiye kuti mthandizi+ uja sabwera kwa inu. Koma ndikapita, ndikamutumiza kwa inu.
8 Ndipo iye akadzafika adzapereka umboni wotsimikizika ku dzikoli wonena za tchimo, za chilungamo, ndi za chiweruzo.+
9 Koma choyamba adzapereka umboni wonena za tchimo,+ chifukwa iwo sakundikhulupirira.+
10 Kenako adzapereka umboni wonena za chilungamo,+ chifukwa ine ndikupita kwa Atate ndipo inu simudzandionanso.
11 Pomaliza adzapereka umboni wonena za chiweruzo,+ chifukwa wolamulira wa dziko lino waweruzidwa.+
12 “Ndili ndi zambiri zakuti ndikuuzeni, koma padakali pano simungathe kuzimvetsa zonsezo.+
13 Koma mthandiziyo akadzafika, amene ndi mzimu wa choonadi,+ adzakutsogolerani m’choonadi chonse. Pakuti sadzalankhula zongoganiza mwa iye yekha, koma adzalankhula zimene wazimva, ndipo adzalengeza kwa inu zinthu zimene zikubwera.+
14 Iyeyo adzandilemekeza,+ chifukwa adzalandira za ine ndipo adzazilengeza kwa inu.+
15 Zonse zimene Atate ali nazo ndi zanga.+ N’chifukwa chake ndikunena kuti adzalandira za ine ndi kuzilengeza kwa inu.
16 Kwa kanthawi simudzandionanso,+ ndipo kwa kanthawi mudzandiona.”
17 Pamenepo ena mwa ophunzira akewo anayamba kufunsana kuti: “Kodi akutanthauza chiyani mmene akutiuza kuti, ‘Kwa kanthawi simudzandionanso, ndipo kwa kanthawi mudzandiona,’ ndi kuti, ‘chifukwa ndikupita kwa Atate’?”
18 Kwenikweni anali kunena kuti: “Kodi akutanthauza chiyani mmene akuti, ‘kwa kanthawi’? Sitikudziwa zimene akunena.”
19 Yesu anadziwa+ kuti akufuna kumufunsa, choncho iye anawafunsa kuti: “Kodi mukufunsana nokhanokha zimenezi, chifukwa ndanena kuti, Kwa kanthawi simudzandiona, ndipo kwa kanthawi mudzandiona?
20 Ndithudi ndikukuuzani, Mudzagwetsa misozi ndi kulira mofuula, koma dzikoli lidzasangalala. Mudzamva chisoni,+ koma chisoni chanu adzachisandutsa chimwemwe.+
21 Pamene mayi akubereka amazunzika kwambiri, chifukwa nthawi yake yafika.+ Koma mwana akabadwa, sakumbukiranso kupweteka konse kuja chifukwa cha chimwemwe kuti munthu wabadwa padziko.
22 Choncho inunso muli ndi chisoni panopa. Koma ndidzakuonaninso, ndipo mitima yanu idzasangalala.+ Palibenso amene adzathetse chimwemwe chanu.
23 Pa tsiku limenelo+ simudzandifunsanso mafunso. Ndithudi ndikukuuzani, Ngati mupempha chilichonse+ kwa Atate m’dzina langa adzakupatsani.+
24 Kufikira nthawi ino simunapemphepo chilichonse m’dzina langa. Pemphani ndipo mudzalandira, kuti chimwemwe chanu chisefukire.+
25 “Ndalankhula zimenezi kwa inu m’mafanizo.+ Nthawi ikubwera pamene sindidzalankhulanso ndi inu m’mafanizo, koma ndidzakuuzani za Atate m’njira yosavuta kumva.
26 Pa tsikulo mudzapempha m’dzina langa, sindikunena kuti ndidzakupempherani kwa Atate ayi.
27 Pakuti Atateyo amakukondani, chifukwa munandikonda+ ine ndipo mwakhulupirira kuti ine ndinabwera monga nthumwi ya Atate.+
28 Ndinachokera kwa Atate ndipo ndinabwera m’dziko. Tsopano ndikuchoka m’dziko kupita kwa Atate.”+
29 Ophunzira akewo anati: “Eya! Tsopano mukulankhula m’njira yosavuta kumva, ndipo simukulankhulanso mwa mafanizo.
30 Tadziwa tsopano kuti inu mukudziwa zonse+ ndipo m’posafunikanso kuti munthu akufunseni mafunso.+ Pa chifukwa chimenechi tikukhulupirira kuti munachokeradi kwa Mulungu.”+
31 Yesu anawayankha kuti: “Kodi panopa mukukhulupirira?
32 Taonani! Nthawi ikubwera, ndipo yafika kale. Mubalalika aliyense kupita kunyumba kwake,+ ndipo mundisiya ndekha. Koma sindikhala ndekha, chifukwa Atate ali ndi ine.+
33 Ndanena zimenezi kwa inu kuti mukhale mu mtendere chifukwa cha ine.+ M’dzikomu mukumana ndi masautso, koma limbani mtima. Ine ndaligonjetsa dziko.”+
Patsani ena
Patsani ena
Yohane 16
Baibulo la Dziko Latsopano la Malemba Opatulika
https://www.jw.org/finder?docid=1011452&Book=43&Chapter=16&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D16%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Musalole Chilichonse Kusokoneza Ubwenzi Wanu ndi Yehova
“Sankhani lero amene mukufuna kum’tumikira.”—YOS. 24:15.
1-3. (a) N’chifukwa chiyani Yoswa ndi chitsanzo chabwino? (b) Kodi tiyenera kukumbukira chiyani tisanasankhe zochita?
ZINTHU zimene timasankha pa moyo wathu zikhoza kukhala ndi zotsatira zabwino kapena zoipa. Choncho kusankha zochita ndi udindo waukulu. Zimakhala ngati munthu amene akuyenda ndipo wafika pamphambano. Amafunika kusankha njira. Njira imodzi ikhoza kukamufikitsa kumene akupita koma ina ikhoza kumusocheretsa.
2 M’Baibulo muli zitsanzo zambiri za anthu amene anayenera kusankha zochita. Mwachitsanzo, Kaini anayenera kusankha kulamulidwa ndi mkwiyo kapena kuulamulira. (Gen. 4:6, 7) Yoswa anayenera kusankha kulambira Mulungu woona kapena milungu yonyenga. (Yos. 24:15) Yoswa ankafuna kukhalabe pa ubwenzi wabwino ndi Yehova choncho anasankha zinthu zimene zikanamuthandiza kuchita zimenezo. Koma Kaini analibe cholinga chimenechi choncho anasankha zinthu zimene zinasokoneza ubwenzi wake ndi Yehova.
3 Nthawi zina, ifenso tiyenera kusankha zochita pa nkhani zikuluzikulu. Zikatero, kumbukirani cholinga chanu chomwe ndi kulemekeza Yehova pa zonse zimene mumachita ndiponso kupewa chilichonse chimene chingasokoneze ubwenzi wanu ndi iye. (Werengani Aheberi 3:12.) M’nkhani ino ndiponso yotsatira tikambirana zinthu 7 zimene tiyenera kusankha mwanzeru kuti tisasokoneze ubwenzi wathu ndi Yehova.
NTCHITO
4. Kodi kugwira ntchito n’kofunika bwanji?
4 Akhristu amafunika kupeza zofunika pa moyo wawo komanso wa banja lawo. Baibulo limasonyeza kuti munthu amene safuna kusamalira banja lake amakhala woipa kuposa wosakhulupirira. (2 Ates. 3:10; 1 Tim. 5:8) Ntchito ndi yofunika kwambiri pa moyo wathu koma ngati sitisamala, ikhoza kusokoneza ubwenzi wathu ndi Yehova. Kodi ingasokoneze bwanji?
5. Kodi muyenera kuganizira mfundo ziti mukamasankha ntchito?
5 Tiyerekeze kuti mukufufuza ntchito. Ngati m’dera lanu ntchito zimasowa kwambiri, mukhoza kungovomera ntchito iliyonse imene mungaipeze. Koma bwanji ngati ntchitoyo ndi yosemphana ndi mfundo za m’Baibulo? Nanga bwanji ngati ntchitoyo ndi yopanikiza kapena muzifunika kuyendayenda moti izikulepheretsani kuchita zinthu zina ndi mpingo kapena banja lanu? Kodi mudzayambabe ntchitoyo poganiza kuti kugwira ntchito zoterezi n’kwabwino kusiyana ndi kukhala pa ulova? Kumbukirani kuti ngati mutasankha molakwika, mukhoza kusokoneza ubwenzi wanu ndi Yehova. (Aheb. 2:1) N’chiyani chingakuthandizeni kusankha mwanzeru pofufuza ntchito kapena poona ngati ntchito imene mukugwira ili yabwino?
6, 7. (a) Kodi anthu amakhala ndi zolinga zotani akamagwira ntchito? (b) Nanga ndi cholinga chiti chimene chingakuthandizeni kukhala pa ubwenzi wabwino ndi Yehova? Perekani chifukwa.
6 Monga tanenera poyamba paja, muyenera kukumbukira cholinga chanu. Dzifunseni kuti, ‘Kodi ndikufuna kuti ntchitoyi indithandize kuchita chiyani?’ Ngati cholinga chanu ndi kupeza zofunika pa moyo wanu kapena wa banja lanu kuti muzitumikira bwino Yehova, iye adzakuthandizani. (Mat. 6:33) Iye amadziwa mmene angakuthandizireni ngakhale pamene ntchito yatha kapena ngati chuma cha dziko sichikuyenda bwino. (Yes. 59:1) Yehova “amadziwa kupulumutsa anthu odzipereka kwa iye akakhala pa mayesero.”—2 Pet. 2:9.
7 Koma bwanji ngati cholinga chanu n’kungofuna kulemera basi? Mwina mukhoza kulemeradi. Koma kugwira ntchito n’cholinga chimenechi kungakugwetseni m’mavuto aakulu. (Werengani 1 Timoteyo 6:9, 10.) Kuika patsogolo ndalama kapena ntchito kungasokoneze ubwenzi wanu ndi Yehova.
8, 9. Kodi makolo ayenera kuganizira zinthu ziti pa nkhani ya ntchito? Fotokozani.
8 Ngati ndinu kholo, muyenera kuganizira mmene zosankha zanu zingakhudzire ana anu. Kodi iwo amaona kuti mumaika patsogolo chiyani? Ntchito kapena ubwenzi wanu ndi Yehova? Ngati amaona kuti mumaika patsogolo chuma, kutchuka kapena moyo wapamwamba, nawonso akhoza kukutsatirani pa njira yoopsa imeneyi. Apo ayi akhoza kusiya kukulemekezani. Mlongo wina wachitsikana anati: “Kuyambira kalekale bambo anga amatanganidwa kwambiri ndi ntchito yawo. Poyamba tinkaganiza kuti akuchita zimenezi pofuna kupezera banja lathu zinthu zabwino kwambiri. Tinkaona kuti akungofuna kutisamalira bwino. Koma m’zaka zaposachedwapa, tikuona kuti zinthu zasintha. Iwo amangokhalira kugwira ntchito n’cholinga choti azitibweretsera zinthu zapamwamba osati zofunika pa moyo. Panopa anthu amangoona kuti banja lathu ndi lolemera osati lolimbikitsa ena kutumikira Yehova. Ndingakonde bambo anga atamatitsogolera potumikira Yehova osati kumangotipezera ndalama.”
9 Makolo, musalole kuti ntchito isokoneze ubwenzi wanu ndi Yehova. Muzipereka chitsanzo chabwino kwa ana anu. Asonyezeni kuti kukhala pa ubwenzi ndi Yehova ndi chuma chamtengo wapatali kwambiri kuposa ndalama kapena katundu.—Mat. 5:3.
10. Kodi wachinyamata amene akuganizira ntchito yoti adzagwire ayenera kukumbukira chiyani?
10 Ngati ndinu wachinyamata ndipo mukuganizira ntchito yoti mudzagwire, kodi mungatani kuti musankhe bwino? Monga tanenera kale, muyenera kukumbukira cholinga chanu pa moyo. Kodi kuphunzira ndiponso kugwira ntchito imene mukuiganizirayo kudzakuthandizani kuika patsogolo kutumikira Yehova? Kapena kodi kudzasokoneza ubwenzi wanu ndi iye? (2 Tim. 4:10) Kodi mudzalola kutengera anthu amene amasangalala pokhapokha ngati ali ndi ndalama? Kapena kodi mudzatsanzira Davide amene analemba kuti: “Ndinali mwana, ndipo tsopano ndakula, koma sindinaonepo munthu aliyense wolungama atasiyidwa, kapena ana ake akupemphapempha chakudya”? (Sal. 37:25) Kumbukirani kuti njira ina imakhala yosocheretsa pomwe ina imakuthandizani kukhala pa ubwenzi ndi Yehova n’kumasangalala. (Werengani Miyambo 10:22; Malaki 3:10.) Kodi inuyo mudzasankha njira iti? *
ZOSANGALATSA
11. Kodi Baibulo limati chiyani pa nkhani ya zosangalatsa? Koma kodi tiyenera kukumbukira chiyani?
11 Baibulo sililetsa kusangalala. Silinenanso kuti munthu akamachita zosangalatsa ndiye kuti akungotaya nthawi. Paja Paulo anauza Timoteyo kuti: “Kuchita masewera olimbitsa thupi n’kopindulitsa.” (1 Tim. 4:8) Baibulo limanenanso kuti pali “nthawi yoseka” ndi “nthawi yodumphadumpha mosangalala.” Limatilimbikitsanso kupeza nthawi yopuma. (Mlal. 3:4; 4:6) Koma ngati sitisamala, zosangalatsa zikhoza kusokoneza ubwenzi wathu ndi Yehova. Kodi zimenezi zingatheke bwanji? Pali njira ziwiri. Njira yoyamba ndi kusankha zosangalatsa zolakwika ndipo yachiwiri ndi kuthera nthawi yambiri mukuzichita.
12. Kodi muyenera kuganizira zinthu ziti posankha zosangalatsa?
12 Choyamba tiyeni tikambirane mtundu wa zosangalatsa zimene timasankha. Zosangalatsa zabwino zilipo ndithu. Koma zosangalatsa zambiri zimalimbikitsa zinthu zimene Mulungu amadana nazo monga chiwawa, kukhulupirira mizimu ndiponso chiwerewere. Choncho ndi bwino kuganizira kwambiri mtundu wa zosangalatsa zimene mumakonda. Kodi zimakuchititsani kukhala munthu wotani? Kodi zimakuchititsani kukhala ndi mtima wachiwawa, wampikisano kapena wokondetsa dziko lanu? (Miy. 3:31) Kodi zimakuwonongerani ndalama zambiri? Kodi zingakhumudwitse anthu ena? (Aroma 14:21) Kodi zosangalatsa zanu zimachititsa kuti muzicheza ndi anthu otani? (Miy. 13:20) Kodi zimakulimbikitsani kuchita zinthu zoipa?—Yak. 1:14, 15.
13, 14. Kodi muyenera kukumbukira mfundo ziti mukamaganizira nthawi imene mungathere pochita zosangalatsa?
13 Tiyenera kuganiziranso za kuchuluka kwa nthawi imene timathera pochita zosangalatsa. Ndi bwino kudzifunsa kuti, ‘Kodi ndimatha nthawi yambiri ndikuchita zosangalatsa moti sindikhala ndi nthawi yokwanira yochitira zinthu monga kulalikira ndi kusonkhana?’ Kutha nthawi yaitali tikuchita zosangalatsa kumapangitsanso kuti tisasangalale nazo kwenikweni. Nthawi zambiri, anthu amene satha nthawi yaitali akuchita zosangalatsa ndi amene amasangalala nazo kwambiri. Tikutero chifukwa amakhala atachitiratu zinthu zonse “zofunika kwambiri.” Choncho ikafika nthawi yochita zosangalatsa sadziimba mlandu.—Werengani Afilipi 1:10, 11.
14 Ngakhale kuti kuchita zosangalatsa kwa nthawi yaitali kungaoneke kosangalatsa, kukhoza kutisokonezera ubwenzi wathu ndi Yehova. Umboni wake ndi zimene zinachitikira mlongo wina wa zaka 20 dzina lake Kim. Iye anati: “Ndinkakonda kupita kulikonse kumene anthu akunjoya. Kumapeto kwa mlungu uliwonse kunkachitika zinazake kuyambira Lachisanu mpaka Lamlungu. Koma panopa ndazindikira kuti pali zinthu zina zofunika kwambiri zimene ndingamachite. Panopa ndikuchita upainiya ndipo ndimadzuka 6 koloko m’mawa kuti ndipite mu utumiki choncho n’zosatheka kuti ndizikhala konjoya mpaka 1 koloko kapena 2 koloko usiku. Kucheza ndi anzathu kulibe vuto koma ngati sitisamala kukhoza kutisokoneza. Tiyenera kukhala ndi malire ngati mmene timachitira ndi zinthu zina.”
15. Kodi makolo angathandize bwanji ana awo kuti azisangalala ndi zinthu zabwino?
15 Makolo afunika kupezera banja lawo zinthu zofunika. Amafunikanso kuthandiza aliyense m’banja kuti azikhala pa ubwenzi wabwino ndi Yehova, kukhala wosangalala ndiponso kudzimva kuti amakondedwa. Ngati ndinu kholo musakhale ndi mtima woona kuti kusangalala n’kulakwa. Koma muzisamalanso kuti banja lanu lisamasangalale ndi zinthu zoipa. (1 Akor. 5:6) Ngati mungasankhe mosamala, mukhoza kupeza zosangalatsa zabwino za banja lanu. * Kuchita zimenezi kungathandize kuti banja lanu lonse likhale pa ubwenzi wabwino ndi Yehova.
ANTHU A M’BANJA LATHU
16, 17. Kodi makolo ambiri akumana ndi vuto liti? Nanga tikudziwa bwanji kuti Yehova amamvetsa mmene zikuwapwetekera?
16 Ubwenzi wa pakati pa makolo ndi ana umakhala wamphamvu kwambiri moti Yehova anauyerekezera ndi mmene amakondera anthu ake. (Yes. 49:15) Choncho m’pomveka kuti timamva chisoni kwambiri ngati munthu wina m’banja lathu wasiya Yehova. Mlongo wina amene mwana wake wamkazi anachotsedwa anati: “Zinandipweteka koopsa. Ndinkadzifunsa kuti, ‘N’chifukwa chiyani wasiya Yehova?’ Ndinkadziimba mlandu kwambiri.”
17 Yehova amadziwa mmene zikukupwetekerani. Iyenso “zinam’pweteka kwambiri mumtima” pamene mwana wake woyamba padziko lapansi anamupandukira komanso pamene anthu ena ambiri anachita zimenezi Chigumula chisanafike. (Gen. 6:5, 6) Anthu amene sanakumanepo ndi zimenezi sangamvetse bwino mmene zimapwetekera. Komabe, si bwino kulola zochita za munthu amene wachotsedwa kuti zisokoneze ubwenzi wathu ndi Yehova. Kodi mungatani ngati mukumva chisoni chifukwa choti munthu wina m’banja lanu wasiya Yehova?
18. N’chifukwa chiyani makolo sayenera kudziimba mlandu ngati mwana wawo wasiya Yehova?
18 Musamadziimbe mlandu pa zimene zinachitika. Yehova wapereka ufulu wosankha kwa anthu. Munthu aliyense m’banja, amene wadzipereka n’kubatizidwa, ali ndi udindo “wonyamula katundu wake.” (Agal. 6:5) Yehova amaona kuti wochimwa aliyense ayenera kudziyankhira pa zimene wasankha. Iye sangakuimbeni mlandu inuyo. (Ezek. 18:20) Si bwinonso kuimba mlandu anthu ena. Muziona kuti chilango chimene Yehova wapereka n’choyenera. Muzilimbana ndi Mdyerekezi osati akulu amene akuyesa kuteteza mpingo.—1 Pet. 5:8, 9.
19, 20. (a) Kodi makolo a mwana amene wachotsedwa angatani kuti apirire chisoni chawo? (b) Kodi makolo oterewa ayenera kuyembekezera chiyani?
19 Koma ngati mungakwiyire Yehova, dziwani kuti ubwenzi wanu ndi iye usokonezeka. Munthu wa m’banja lanu yemwe wasiya Yehova akufunikira kuona kuti mumafunitsitsa kusangalatsa Yehova kuposa wina aliyense, ngakhale a m’banja lanu. Choncho kuti mukwanitse kupirira, yesetsani kulimbitsa ubwenzi wanu ndi Yehova. Musamadzipatule, koma muzicheza ndi abale ndi alongo okhulupirika. (Miy. 18:1) Muzimuuza Yehova nkhawa zanu zonse m’pemphero. (Sal. 62:7, 8) Musamafufuze zifukwa zochezera ndi wachibale wanu amene wachotsedwa, kulemberana naye makalata, kutumizirana mauthenga a pafoni kapena pa Intaneti. (1 Akor. 5:11) Muzitanganidwa ndi zinthu zimene zingalimbitse ubwenzi wanu ndi Mulungu. (1 Akor. 15:58) Mlongo amene tamutchula uja anati: “Ndikudziwa kuti ndiyenera kutumikira Yehova mwakhama ndiponso kulimbitsa ubwenzi wanga ndi iye n’cholinga choti mwana wanga akadzabwezeretsedwa, ndidzathe kumuthandiza.”
20 Baibulo limanena kuti chikondi “chimayembekezera zinthu zonse.” (1 Akor. 13:4, 7) Si kulakwa kuyembekezera kuti m’bale wanu amene anachotsedwa adzabwezeretsedwa. Chaka chilichonse anthu ochimwa ambiri amalapa n’kubwerera m’gulu la Yehova. Yehova sanyinyirika akaona kuti alapa. M’malomwake, amakhala “wokonzeka kukhululuka.”—Sal. 86:5.
SANKHANI MWANZERU
21, 22. Kodi mukufunitsitsa kusankha bwanji zinthu pa moyo wanu?
21 Yehova wapatsa anthu ufulu wosankha. (Werengani Deuteronomo 30:19, 20.) Koma ufulu umenewu umabwera limodzi ndi udindo waukulu. Mkhristu aliyense ayenera kudzifunsa kuti: ‘Kodi ndikuyenda panjira iti? Kodi ndalola zinthu monga ntchito, zosangalatsa kapena anthu a m’banja langa kusokoneza ubwenzi wanga ndi Yehova?’
22 Yehova sadzasiya kukonda anthu ake. Koma kusankha zolakwika n’kumene kumasokoneza ubwenzi wathu ndi iye. (Aroma 8:38, 39) Tisalole kuti zimenezi zitichitikire. Tsimikizani mumtima mwanu kuti china chilichonse chisasokoneze ubwenzi wanu ndi Yehova. M’nkhani yotsatira tiona zinthu zina zinayi zimene tiyenera kusankha mwanzeru kuti tisasokoneze ubwenzi wathu ndi Yehova.
^ ndime 10 Kuti mumve zambiri pa nkhani yosankha ntchito, onani mutu 38 m’buku lakuti, Mayankho a Zimene Achinyamata Amafunsa, Buku Lachiwiri.
^ ndime 15 Mfundo zina zothandiza mungazipeze mu Galamukani! ya November 2011, patsamba 17 mpaka 19.

robotstxt: allowed

filter: keep


text:
Malonda / Kumwa
Piper Chicheroke Mivi Yanu III Turbo FSX
The Piper PA-28 Chicheroke ndi banja la ndege kuwala cholinga maphunziro ndege, galimoto mpweya ndi ntchito.
chitsanzo anawapanga mu GMax, muli repaints awiri ndi cockpit pafupifupi (palibe gulu 2d). addon ichi wangwiro maphunziro, chifukwa cha complet gulu lake. Nkofunika kuwerenga zolembedwa Ufumuyo ngati n'zotheka kusintha. phokoso ndi anthu a kusakhulupirika FSX Mooney
Great kupambana
Changelog
Pa 10 / 01 / 2011: Awonjezedwa ena gauges chosowacho
chitsanzo anawapanga mu GMax, muli repaints awiri ndi cockpit pafupifupi (palibe gulu 2d). addon ichi wangwiro maphunziro, chifukwa cha complet gulu lake. Nkofunika kuwerenga zolembedwa Ufumuyo ngati n'zotheka kusintha. phokoso ndi anthu a kusakhulupirika FSX Mooney
Great kupambana
Changelog
Pa 10 / 01 / 2011: Awonjezedwa ena gauges chosowacho
Kukula 7.20 MB
Downloads 7 809
Analenga 26-12-2010 21: 05: 12
Anasintha 06-06-2012 18: 12: 22
License
Freeware
3D Pafupifupi Cockpit
Port-Pa FS2004 (palibe DXT10)
Kuwonjezera pa yogwirizana ndi FSX SP2 & FSX-Mpweya wotentha
Malonda / Kumwa


text:
ZAKUMAPETO
Kodi Ndi Zoona Kuti Anthu Ali Ndi Mzimu Umene Sumafa?
MUKAMVA mawu akuti “mzimu,” kodi mumaganiza za chiyani? Anthu ambiri amakhulupirira kuti mawu amenewa amatanthauza chinthu chinachake chosaoneka chimene chimakhala mkati mwa munthu aliyense ndipo chimapitirizabe kukhala ndi moyo munthuyo akamwalira. Iwo amakhulupirira kuti munthu akafa, chinthu chimenechi chimachoka m’thupi mwake n’kumapitiriza kukhala ndi moyo kwinakwake. Popeza kuti maganizo amenewa ndi ofala, anthu ambiri amadabwa akamva kuti zimenezi si zimene Baibulo limaphunzitsa. Ndiye kodi Mawu a Mulungu amanena kuti mzimu n’chiyani?
Polemba nkhani zonena za “mzimu,” olemba Baibulo anagwiritsa ntchito mawu achiheberi akuti ruʹach, kapena achigiriki akuti pneuʹma. Malemba amasonyeza okha zimene mawu amenewa amatanthauza. Mwachitsanzo, lemba la Yakobo 2:26 limanena kuti ‘thupi lopanda mzimu [pneuʹma] limakhala lakufa.’ Choncho pa lemba limeneli, mawu akuti “mzimu” amatanthauza chimene chimachititsa kuti thupi likhale la moyo. Thupi likakhala lopanda mzimu, limakhala lakufa. M’Baibulo, mawu akuti ruʹach amamasuliridwa mosiyanasiyana. Nthawi zina amawamasulira kuti “mzimu” komanso “mpweya wa moyo,” kapena kuti mphamvu ya moyo. Mwachitsanzo, ponena za Chigumula cha nthawi ya Nowa, Mulungu anati: “Ndidzabweretsa chigumula chamadzi padziko lapansi, kuti chiwononge chamoyo chilichonse cha pansi pa thambo, chimene chili ndi mphamvu ya moyo [ruʹach] m’thupi mwake.” (Genesis 6:17; 7:15, 22) Zimenezi zikusonyeza kuti “mzimu” ndi mphamvu yosaoneka (mphamvu ya moyo), imene imachititsa kuti zinthu zikhale ndi moyo.
Thupi limafunikira mzimu kuti likhale ndi moyo, mofanana ndi mmene wailesi imafunikira magetsi kuti igwire ntchito. Taganizirani za wailesi ya mabatire. Mukaika mabatire muwailesi n’kuitsegula, mphamvu yochokera m’mabatirewo imapangitsa kuti wailesiyo iyambe kugwira ntchito. Koma popanda mabatire, wailesiyo imakhala yakufa, kapena kuti siingathe kugwira ntchito. N’chimodzimodzinso ndi wailesi yoyendera magetsi. Ngati mutazula nthambo yake kumagetsi, wailesiyo ingasiye kugwira ntchito. Mofanana ndi zimenezi, mzimu ndi mphamvu imene imapangitsa kuti thupi lathu likhale lamoyo. Ndipo mofanana ndi magetsi, mzimu ndi mphamvu chabe moti suumva kalikonse kapena kuganiza. Koma popanda mzimuwu, kapena kuti mphamvu ya moyo, matupi athu ‘amafa, ndipo timabwerera kufumbi.’—Salimo 104:29.
Ponena za zimene zimachitika munthu akafa, lemba la Mlaliki 12:7 limati: “Fumbi [thupi la munthuyo] lidzabwerera kunthaka kumene linali, ndipo mzimu udzabwerera kwa Mulungu woona amene anaupereka.” Mzimu, kapena kuti mphamvu ya moyo, ukatuluka m’thupi, thupilo limafa n’kubwerera kunthaka kumene linachokera. Nayonso mphamvu ya moyo imabwerera kwa mwiniwake amene anaipereka, yemwe ndi Mulungu. (Yobu 34:14, 15; Salmo 36:9) Zimenezi sizikutanthauza kuti mphamvu ya moyo imayendadi ulendo wopita kumwamba ayi. Koma zikutanthauza kuti munthu amene wamwalirayo kuti adzakhalenso ndi moyo m’tsogolo, zikudalira pa zimene Yehova Mulungu angachite. M’mawu ena, tingati moyo wake umakhala m’manja mwa Mulungu. Izi zili choncho chifukwa Mulungu yekha ndi amene ali ndi mphamvu yobwezeretsanso mzimu wa munthuyo kuti akhalenso ndi moyo.
N’zolimbikitsa kwambiri kudziwa kuti zimenezi ndi zomwe Mulungu adzachitire anthu onse amene akugona “m’manda achikumbutso.” (Yohane 5:28, 29) Pa nthawi imene azidzaukitsa akufa, Yehova adzapangira munthu aliyense amene akugona mu imfa thupi latsopano, n’kuikamo mzimu kapena kuti mphamvu ya moyo kuti akhalenso ndi moyo. Imeneyitu idzakhaladi nthawi yosangalatsa kwambiri.
Ngati mukufuna kudziwa zambiri zokhudza mmene mawu akuti “mzimu” anagwiritsidwira ntchito m’Baibulo, mungapeze mfundo zothandiza m’kabuku kakuti Njira ya ku Moyo Wosatha—Kodi Mwaipeza? tsamba 12-14, ndiponso tsamba 319-323 m’buku la Kukambitsirana za m’Malemba. Mabukuwa ndi ofalitsidwa ndi Mboni za Yehova.


text:
NSANJA YA OLONDA (YOPHUNZIRA) NOVEMBER 2013
Kodi tingasonyeze bwanji kuti timayamikira kuleza mtima kwa Mulungu pamene tikuyembekezera kuti Yehova awononge dziko loipali? Kodi masiku ano Yehova ndi Yesu amaweta bwanji nkhosa zawo za padziko lapansi?
“Khalani Maso Kuti Musanyalanyaze Kupemphera”
N’chifukwa chiyani Akhristu oona afunika kupemphera kosalekeza? Kodi kupempherera anthu ena kumathandiza ndani?
Kodi Tingathandize Bwanji Anthu Ena?
Werengani nkhaniyi kuti muone mmene gulu lathu limagwiritsira ntchito zopereka pothandiza anthu ena.
Pitirizani ‘Kuyembekezera Moleza Mtima’
Kodi ndi zinthu ziti zimene zidzasonyeza kuti mapeto a dziko loipali akufika? Kodi tingasonyeze bwanji kuti timayamikira kuleza mtima kwa Mulungu?
Kutumikira Mulungu Kuli Ngati Mankhwala Ake
Onesmus anabadwa ndi matenda a mafupa. Onani mmene malonjezo a m’Baibulo amulimbikitsira
Kodi Abusa 7 ndi Atsogoleri 8 Akuimira Ndani Masiku Ano?
Kodi Hezekiya, Yesaya, Mika ndi akalonga a ku Yerusalemu anasonyeza bwanji kuti anali abusa abwino? Nanga abusa 7 ndi atsogoleri 8 akuimira ndani masiku ano?
Muzimvera Abusa Amene Yehova Watipatsa
Akulu anaikidwa ndi mzimu woyera kuti aziweta nkhosa mumpingo wa Mulungu. N’chifukwa chiyani nkhosa ziyenera kuwamvera?
Abusa, Tsanzirani Abusa Aakulu
Kodi akulu angathandize bwanji Mkhristu amene akudwala mwauzimu? Kodi akulu angatsanzire bwanji Yehova ndi Yesu Khristu omwe ndi abusa aakulu?
“Ndinali Ngati Kamba Woyenda Ndi Chigoba Chake”
Chakumapeto kwa chaka cha 1929, kunali mavuto aakulu a zachuma. Kodi akopotala kapena kuti apainiya ankapeza bwanji zinthu zofunika pamoyo wawo?


text:
True Jesus Church
"True Jesus Church" ndi mpingo woima pa okha, womwe udakhazikitsidwa ku Beijing, China, m'chaka cha 1917. Lero uli ndi anthu opembedza pafupifupi milioni imodzi ndi theka m'maiko makumi anayi ndi asanu (45), mu kontinenti zisanu ndi imodzi. Mpingowu uli mu nthambi ya Pentecostal ya chipembedzo cha chikhirisitu, yomwe inayambika koyamba kwa 20th century. Chalichili limatsata fundo ya Umodzi yomwe imaphunzitsidwa mu mpingo wa Pentecostal (Jesus-Name doctrine). Cholinga chachikulu cha mpingowu ndi kulalikila za uthenga wabwino wa ambuye Yesu kwa mafuko ndi mitundu yonse ya pa dziko la pansi, pokonzekera kubweranso kachiwili kwa Yesu. Zikhulupiliro ndi ngodya zomwe zamanga mpingo ndi:
- Mzimu Woyera (Eng. Holy Spirit) - Kulandila Mzumi Woyera, kumene kumaoneka ndi kulankhula malilime, ndi kumene kumatsimikiza kuti tili ndi mbali ku ufumu wa kumwamba.
- Ubatizo - Kubatizidwa mmadzi ndi chizindikilo cha kukhululukidwa ku machimo komanso kubadwanso mwa tsopano. Kubatizidwa kotele kumayenera kuchitika pa malo amene pamapezeka madzi a chilengedwe monga pa mtsinje, pa nyanja kapenanso kasupe. Mbatizi, amene analandila kale ubatizo wa madzi ndi wa Mzimu Woyera, ndi amene amabatiza anthu m'zina la Yesu Kristu. Aliyense wobatizidwa amayenera kumizidwiratu mmadzi atawerama mutu ndikuyang'ana nkhope yake pansi.
- Kutsuka mapazi - Dongosolo lotsuka mapazi a anthu limamulola munthu kukhala ndi mbali kwa Yesu Khristu. Limakumbutsanso kuti munthu ayenera kukhala ndi chikondi, chiyero, kudzichepetsa, kukhululuka komanso kugwira ntchito ya Mulungi. Aliyense amene anabatizidwa amayeneranso kutsukidwa mapazi ake mu dzina la Yesu Khiristu. Anthu amathanso kuloledwa kutsukana mapazi.
- Mgonero - Mgonero ndi dongosolo lokumbukira imfa ya Ambuye Yesu. Umatilora kuti tikhale ndi mbali pa imfa yake kuti tidzakhale ndi moyo wosatha ndi kudzutsidwa pa tsiku lomaliza. Dongosoloti limachitika pa nthawi ina iliyonse pafupi pafupi ndipo amagwiritsa ntchito mkate opanda chofufumitsa komanso madzi ochokera ku ma grapes okha basi.
- Tsiku la sabata - Lasabata ndi tsiku loyera, lodalitsika, ndikuyeletsedwa ndiMulungu. Tsikuli linapatulidwa kukumbukira chilengedwe ndi chipulumutso chaMulungu, ndichiyembekezo champumulo mumoyo uli nkudza.
- Yesu Khirisitu - Yesu Khirisitu, amene anali mau anasanduka thupi, anafa pamtanda kuti akapulumutse ochimwa, patsiku lachitatu anauka kwaakufa, nakwera kumwamba. Iye yekha ndiye mpulumutsi waanthu onse, wolenga kumwamba ndi dziko lapansi, Mulungu yekhayo woona.
- Buku Lopatulika (Baibulo) - Buku loyera, lokhala ndichipangano chakale ndichatsopano, linauzilidwa ndiMulungu,ndiloona, ndiponso muyeso wachikhalidwe chachikhristu.
- Chipulumutso (Eng. Salvation) - Chipulumutso chimadza ndichisomo chaMulungu mwa Chikhulupiriro. Akhristu ayenera kudalira Mzimu Woyera kuti akathe kuyenda muchiyero, kupereka ulemu kwaMulungu ndi kukonda anthu onse.
- Chalichi - Mpingo wokhazikitsidwa ndiAmbuye wathu Yesu Khristu, mwa Mzimu Woyera panthawi.
- Chilamulo chomaliza - Ambuye adzabweranso patsiku lomaliza kuchokera kumwamba kudzaweruza dziko lapansi.Woyera adzalandira moyo wosatha, wochimwa kuchionongeko nthawi zonse.


text:
N’chifukwa Chiyani Yesu Amatchedwa Mwana wa Mulungu?
Yankho la m’Baibulo
Mulungu alibe mkazi weniweni amene amabereka ana ake. Koma Mulungu ndiye analenga zinthu zonse kuphatikizapo zamoyo. (Chivumbulutso 4:11) Motero Adamu, amene ndi munthu woyambirira kulengedwa ndi Mulungu, amatchedwa “
mwana wa Mulungu.” (Luka 3:38) Baibulo limaphunzitsanso kuti Yesu analengedwa ndi Mulungu, n’chifukwa chake amatchedwa “
Mwana wa Mulungu.”—Yohane 1:49.
Mulungu analenga Yesu asanalenge Adamu. Ponena za Yesu, mtumwi Paulo analemba kuti: “
Iye ndiye chifaniziro cha Mulungu wosaonekayo, woyamba kubadwa wa chilengedwe chonse.” (Akolose 1:15) Yesu anali alipo kale kumwamba asanabadwe padziko lapansi ku Betelehemu. Ndipotu Baibulo limanena kuti “
munthu ameneyu wakhala alipo kuyambira nthawi zoyambirira, wakhala alipo kuyambira masiku akalekale.” (Mika 5:2) Monga mwana woyamba kubadwa wa Mulungu, Yesu analipo kale kumwamba ndipo anali ndi thupi lauzimu asanabadwe padziko lapansi pano monga munthu. Ndipotu Yesu anachita kunena yekha kuti: “
Ndinatsika kuchokera kumwamba.”—Yohane 6:38; 8:23.


text:
39 M’chaka cha 9 cha ulamuliro wa Zedekiya mfumu ya Yuda, m’mwezi wa 10,+ Nebukadirezara mfumu ya Babulo pamodzi ndi gulu lake lonse lankhondo anafika ku Yerusalemu ndi kuzungulira mzindawo.+2 M’chaka cha 11 cha ulamuliro wa Zedekiya, m’mwezi wachinayi, pa tsiku la 9, anaboola mpanda wa mzindawo.+3 Ndiyeno akalonga onse a mfumu ya Babulo analowa mumzindamo ndi kukhala pansi ku Chipata cha Pakati.+ Mayina a akalongawo anali Nerigali-sarezera, Samugari-nebo, Sarisekimu, Rabisarisi,* Nerigali-sarezera amene anali Rabimagi* ndi akalonga ena onse a mfumu ya Babulo.4 Ndiyeno Zedekiya mfumu ya Yuda ndi amuna onse ankhondo ataona adaniwo anayamba kuthawira+ kunja kwa mzinda usiku. Iwo analowera njira ya kumunda wa mfumu,+ kukatulukira pachipata chimene chinali pakati pa makoma awiri, n’kupitiriza kuthawa molowera ku Araba.+5 Pamenepo gulu lankhondo la Akasidi linawathamangitsa+ ndipo Zedekiya anamupeza m’chipululu cha Yeriko.+ Atamugwira, anamutenga ndi kupita naye kwa Nebukadirezara mfumu ya Babulo ku Ribila,+ m’dziko la Hamati,+ kuti Nebukadirezara akamuweruze.+6 Zitatero mfumu ya Babulo inapha+ ana aamuna a Zedekiya ku Ribila, Zedekiyayo akuona.+ Inaphanso akuluakulu onse a ku Yuda.+7 Mfumu ya Babulo inachititsa khungu maso a Zedekiya+ ndipo kenako inamumanga m’maunyolo amkuwa kuti apite naye ku Babulo.8 Akasidi anatentha nyumba ya mfumu ndi nyumba za anthu onse.+ Iwo anagwetsanso mpanda wa Yerusalemu.+9 Nebuzaradani+ mkulu wa asilikali olondera mfumu,+ anatenga anthu ena onse otsala mumzindamo, anthu amene anathawira kwa mfumu ya Babulo ndi anthu ena onse amene anapulumuka kupita nawo ku ukapolo ku Babulo.+10 Ndiyeno ena mwa anthuwo, anthu onyozeka amene analibe kalikonse, Nebuzaradani mkulu wa asilikali olondera mfumu anawasiya m’dziko la Yuda,+ ndipo pa tsiku limenelo anawapatsa minda ya mpesa ndi ntchito zokakamiza kuti azigwira.+11 Kuwonjezera pamenepo, Nebukadirezara mfumu ya Babulo anapereka lamulo lokhudza Yeremiya kwa Nebuzaradani mkulu wa asilikali olondera mfumu, kuti:12 “Mtenge uzimuyang’anira ndipo usamuchitire choipa chilichonse.+ Koma uzimuchitira chilichonse chimene iye wanena.”+13 Pamenepo Nebuzaradani+ mkulu wa asilikali olondera mfumu pamodzi ndi Nebusazibani amene anali Rabisarisi, Nerigali-sarezera amene anali Rabimagi ndi akuluakulu onse a mfumu ya Babulo anatuma anthu.14 Iwo anatuma anthuwo kuti akatenge Yeremiya m’Bwalo la Alonda+ ndi kumupereka kwa Gedaliya+ mwana wa Ahikamu,+ mwana wa Safani,+ kuti apite naye kunyumba kwake, kuti Yeremiyayo akakhale pakati pa anthu akwawo.15 Ndiyeno Yehova analankhula ndi Yeremiya pamene anali wotsekeredwa m’Bwalo la Alonda.+ Iye anamuuza kuti:16 “Pita kwa Ebedi-meleki+ Mwitiyopiya ukamuuze kuti, ‘Yehova wa makamu, Mulungu wa Isiraeli, wanena kuti: “Taona! Ndikukwaniritsa mawu anga akuti mzinda uwu ndiugwetsera tsoka osati zinthu zabwino.+ Pa tsikulo zimene ndinanena zidzachitika iwe ukuona.”’+17 “‘Pa tsikulo ndidzakulanditsa+ ndipo sudzaperekedwa m’manja mwa anthu amene umawaopa,’+ watero Yehova.18 “‘Pakuti ine ndidzakupulumutsa ndithu, ndipo sudzaphedwa ndi lupanga, koma udzapulumutsa moyo wako+ chifukwa chakuti wandikhulupirira,’+ watero Yehova.”
Mawu a M'munsi
^ Kapena kuti “mkulu wa nduna za panyumba ya mfumu.”
^ Kapena kuti “mkulu wa azamatsenga (wolosera zam’tsogolo, wopenda nyenyezi), mkulu wa akuluakulu.”


text:
ZOTI MUCHITE POPHUNZIRA BAIBULO
Zoti Muchite Pophunzira Baibulo
Mose Anapatsidwa Utumiki Wapadera
Werengani nkhaniyi kuti mudziwe zimene tingachite kuti tikhale atumiki odalirika a Yehova ngakhale kuti ndife opanda ungwiro. Koperani nkhani ya m’Baibuloyi, iwerengeni, ndipo muiganizire mozama n’kuona mmene ingakuthandizireni.
Zinanso
Muzilandira Uphungu Modzichepetsa
Kodi mungaphunzirepo chiyani mukaganizira mmene Natani anaperekera uphungu kwa Davide?
Pirirani Mavuto Mosangalala
Onani zimene zinathandiza Paulo ndi Sila kuti azisangalalabe ngakhale kuti ankazunzidwa.
Pewani Kulakalaka Zinthu Zoipa
Chitani zimene mwauzidwa kuti muchite, ndipo mukamawerenga nkhani ya m’Baibuloyi ya Davide ndi Bati-seba, muziyerekezera kuti mukuona zimene zikuchitikazo. Kodi tingaphunzirepo chiyani pa nkhaniyi?


text:
Kodi a Mboni za Yehova Amakhulupirira Zotani pa Nkhani ya Mwambo wa Maliro?
Timayesetsa kutsatira zimene Baibulo limaphunzitsa tikamachita mwambo wa maliro. Zina mwa zinthuzi ndi izi:
Si kulakwa kumva chisoni munthu amene timamukonda akamwalira. Ophunzira a Yesu analira anthu omwe ankawakonda atamwalira. (Yohane 11:33-35, 38; Machitidwe 8:2; 9:39) Choncho sitiona nthawi ya maliro ngati nthawi yosangalala. (Mlaliki 3:1, 4; 7:1-4) Koma timaona kuti ndi nthawi yachisoni.
—Aroma 12:15.
Akufa sadziwa kanthu. Ambonife timakhala m’mayiko osiyanasiyana komanso tili ndi zikhalidwe zosiyanasiyana. Komabe tonse timapewa kuchita zinthu zosonyeza kuti akufa amadziwa zimene zikuchitika. Sitikhulupiriranso kuti akufa amachita zinthu zomwe zingakhudze anthu a moyo. Timapewa zikhulupiriro zimenezi chifukwa ndi zosemphana ndi mfundo za m’Baibulo. (Mlaliki 9:5, 6, 10) Sitichitanso miyambo monga, kulondera maliro, kuchita phwando la maliro ndi kukumbukira tsiku limene munthu anamwalira, kupereka nsembe kwa akufa, kuyesa kulankhula ndi kupempha thandizo kwa akufa ndiponso kulowa chokolo. Timapewa miyambo imeneyi chifukwa choti timamvera lamulo la m’Baibulo lakuti: “Choncho tulukani pakati pawo . . . musakhudze chinthu chodetsedwa.” (2 Akorinto 6:17).
Anthu amene anamwalira adzakhalanso ndi moyo. Baibulo limanena kuti anthu amene anamwalira adzakhalanso ndi moyo ndipo imfa sidzakhalaponso. (Machitidwe 24:15; Chivumbulutso 21:4) Zimenezi zimatithandiza kuti tizipewa kumva chisoni mopitirira malire. Zimatithandizanso kuti tikamalira, tizilira mwa chiyembekezo ngati mmene Akhristu akale ankachitira.
—1 Atesalonika 4:13.
Baibulo limati tizichita zinthu mosapitirira malire. (Miyambo 11:2) Timakhulupirira kuti nthawi ya maliro si nthawi ‘yodzionetsera’ ndi zinthu zimene tili nazo. (1 Yohane 2:16) Timapewa kuchita miyambo yongofuna kusangalatsa anthu kapena kugula bokosi lodula kwambiri ndiponso kuvala zovala zapamwamba n’cholinga chogometsa anthu.
Sitikakamiza anthu ena kuti azitsatira zimene ifeyo timakhulupirira pa nkhani yokhudza mwambo wa maliro. Timachita zimenezi chifukwa timatsatira mfundo ya m’Baibulo yakuti: “Aliyense wa ife adzayankha yekha kwa Mulungu.” (Aroma 14:12) Koma anthu akafunsa zimene timakhulupirira, timayesetsa kuwafotokozera ndi “mtima wofatsa ndiponso mwaulemu kwambiri.”—1 Petulo 3:15.
Kodi n’chiyani chimachitika pamaliro a Mboni za Yehova?
Malo: Banja loferedwa ndi limene limasankha malo ochitira mwambo wa maliro. Ena angasankhe ku Nyumba ya Ufumu, kunyumba kwawo, malo otenthera mitembo kapena kumanda.
Mwambo wa maliro: Pamwambowu pamakambidwa nkhani yofotokoza zimene Baibulo limanena zokhudza imfa komanso zoti akufa adzauka. (Yohane 11:25; Aroma 5:12; 2 Petulo 3:13) Wokamba nkhaniyi angafotokozenso makhalidwe abwino amene munthu womwalirayo anali nawo komanso zimene anthu ena angaphunzirepo.—2 Samueli 1:17-27.
Pamwambowu pangaimbidwenso nyimbo yochokera M’malemba. (Akolose 3:16) Mwambowu umatha ndi pemphero lotonthoza.
Malipiro: Sitimauza anamfedwa kuti apereke ndalama zolipirira wokamba nkhani ya maliro. Komanso mofanana ndi mmene timachitira pamisonkhano yathu, sitiyendetsa mbale ya zopereka pamwambo wamaliro.
Anthu oyenera kupezekapo: Mofanana ndi mmene zimakhalira ndi misonkhano yathu, anthu onse ngakhale omwe si a Mboni ndi olandiridwa pamwambo wa maliro womwe umachitikira ku Nyumba ya Ufumu.
Kodi a Mboni amapita kumwambo wa maliro wa zipembedzo zina?
Wa Mboni aliyense amasankha yekha zochita pa nkhaniyi, mogwirizana ndi zimene anaphunzira m’Baibulo. (1 Timoteyo 1:19) Komabe sitichita nawo miyambo ya maliro imene tikudziwa kuti sigwirizana ndi zimene Baibulo limanena.
Onaninso
N’chifukwa Chiyani Anthu Amafa?
Yankho limene Baibulo limapereka pa nkhaniyi ndi lolimbikitsa komanso lopatsa chiyembekezo
Kodi Chimachitika N’chiyani Munthu Akamwalira?
Kodi munthu akamwalira amadziwa zinthu zimene zikuchitika?
Kodi Mulungu Analemberatu Nthawi Yomwe Munthu Adzamwalire?
N’chifukwa chiyani Baibulo limanena kuti pali “nthawi yobadwa ndi nthawi ya kufa”?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
12 Nthawi imeneyo m’pamene Mfumu Herode anayamba kuzunza+ ena a mumpingo.
2 Yakobo m’bale wake wa Yohane+ anamupha ndi lupanga.+
3 Ataona kuti zimenezi zasangalatsa Ayuda,+ anamanganso Petulo. (Amenewa anali masiku a mikate yopanda chofufumitsa.)+
4 Atamugwira, anamutsekera m’ndende+ ndipo anamupereka m’manja mwa magulu anayi a asilikali, kuti azisinthana pomulondera. Gulu lililonse linali ndi asilikali anayi. Cholinga cha Herode chinali chakuti adzamuonetse kwa anthu pambuyo pa pasika.+
5 Chotero Petulo anakhala akusungidwa m’ndendemo, koma mpingo unali kumupempherera+ mosalekeza kwa Mulungu ndi mtima wonse.
6 Tsopano Herode atakonzeka kuti abweretse Petulo kwa anthu, usiku umenewo Petuloyo anali chigonere ali womangidwa ndi maunyolo awiri pakati pa asilikali awiri. Pakhomo panalinso alonda olondera ndende.
7 Mwadzidzidzi, mngelo wa Yehova anaimirira+ chapafupi, ndipo kuwala kunaunika m’chipinda cha ndendecho. Kenako mngeloyo anadzutsa Petulo mwa kumugunda m’nthiti,+ n’kunena kuti: “Dzuka msanga!” Pamenepo maunyolo amene anamumanga nawo manjawo anagwa pansi.+
8 Ndiyeno mngeloyo+ anamuuza kuti: “Konzeka ndipo uvale nsapato zako.” Iye anachita zimenezo. Kenako anamuuza kuti: “Vala malaya ako akunja+ ndipo uzinditsatira.”
9 Pamenepo anatuluka ndi kumamutsatira, koma iye sanadziwe kuti zimene zinali kuchitika ndi mngelozo zinali zenizeni. Ankangoganiza kuti akuona masomphenya.+
10 Atapitirira gulu loyamba la asilikali a pachipata ndi lachiwiri, anafika pachipata chachitsulo cholowera mumzinda, ndipo chinawatsegukira chokha.+ Pamene anatuluka anayendera limodzi msewu umodzi wokha, ndipo nthawi yomweyo mngelo uja anamuchokera.
11 Koma Petulo nzeru zitamubwerera, anati: “Ndadziwa tsopano kuti Yehova ndiye watumiza mngelo wake+ kudzandilanditsa+ m’manja mwa Herode, komanso kudzandilanditsa ku zonse zimene anthu achiyuda anali kuyembekezera.”
12 Ataganizira zimene zinachitikazo, iye anapita kunyumba ya Mariya, mayi wake wa Yohane wotchedwanso Maliko.+ Kumeneko anthu ambiri anali atasonkhana pamodzi ndipo anali kupemphera.
13 Pamene anagogoda pachitseko cha pachipata, mtsikana wantchito dzina lake Roda anapita kuti akaone amene akugogoda.
14 Koma atazindikira mawu a Petulo, sanatsegule chipatacho chifukwa cha chimwemwe. M’malomwake, anathamangira mkati ndi kukanena kuti Petulo waima pachipata.
15 Iwo anamunena kuti: “Wachita misala eti!” Koma iye analimbikira kunena motsimikiza kuti akunena zoona. Iwo tsopano anayamba kunena kuti: “Ndi mngelo wake ameneyo.”+
16 Koma Petulo anapitiriza kugogoda. Iwo atatsegula, anamuona ndipo anadabwa kwambiri.
17 Koma iye anawakwezera dzanja+ kuti akhale chete, ndipo anawafotokozera mwatsatanetsatane mmene Yehova anamutulutsira m’ndende. Kenako iye anati: “Zinthu zimenezi mukazifotokoze kwa Yakobo+ ndi kwa abale.” Atatero anatuluka n’kupita kumalo ena.
18 Tsopano kutacha,+ panali chipwirikiti pakati pa asilikali aja posadziwa chimene chachitikira Petulo.
19 Herode+ anafunafuna Petulo pena paliponse, ndipo atalephera kumupeza, anapanikiza alondawo ndi mafunso ndi kulamula kuti awatenge, akawapatse chilango.+ Pamenepo Herode anachoka ku Yudeya ndi kupita ku Kaisareya, kumene anakhalako kanthawi ndithu.
20 Tsopano Herode anali wokwiya ndi anthu a ku Turo ndi ku Sidoni, ndipo anafuna kuwathira nkhondo. Choncho onse anabwera kwa iye mogwirizana. Ndipo iwo atanyengerera Balasito, amene anali woyang’anira chipinda chogona cha mfumu, anayamba kupempha mtendere. Iwo anachita zimenezi chifukwa dziko lawo linali kudalira chakudya+ chochokera m’dziko la mfumuyo.
21 Koma pa tsiku loikidwiratu, Herode anavala zovala zake zachifumu ndi kukhala pampando wake woweruzira milandu, ndi kuyamba kulankhula nawo.
22 Anthu osonkhanawo atamva mawu ake anayamba kufuula kuti: “Amenewa ndi mawu a mulungu, osati a munthu ayi!”+
23 Nthawi yomweyo mngelo wa Yehova anamukantha,+ chifukwa sanapereke ulemerero kwa Mulungu.+ Ndipo anadyedwa ndi mphutsi n’kumwalira.
24 Koma mawu+ a Yehova anapitiriza kukula ndi kufalikira.+
25 Tsopano Baranaba+ ndi Saulo atamaliza utumiki wopereka thandizo+ ku Yerusalemu, anabwerera ndi kutenga Yohane,+ wotchedwanso Maliko.
Patsani ena
Patsani ena
Machitidwe 12
Baibulo la Dziko Latsopano la Malemba Opatulika
https://www.jw.org/finder?docid=1011452&Book=44&Chapter=12&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D12%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
CHUMA CHOPEZEKA M’MAWU A MULUNGU | YOBU 11-15
Yobu Sankakayikira Kuti Akufa Adzauka
Yobu anasonyeza kuti ankakhulupirira kuti Mulungu adzamuukitsa
Yobu anagwiritsa ntchito chitsanzo cha mtengo, mwina wa maolivi, pofuna kusonyeza chikhulupiriro chimene anali nacho chakuti Mulungu angathe kumuukitsa
Mizu ya mtengo wa maolivi imakhala yambiri komanso imakafika patali. Zimenezi zimachititsa kuti chitsa chake chiziphukirabe ngakhale thunthu lake litadulidwa
Ngakhale kutachita chilala mpaka chitsa cha mtengowu kuuma, kukagwa mvula, nthambi zina zimaphukiranso kuchokera ku mizu yake


text:
Nkhani 81: Kudalira Thandizo la Mulungu
PAFUPI-FUPI anthu 50,000 akuyenda ulendo wautali’wo wochokera ku Babulo kumka ku Yerusalemu. Koma pofika, Yerusalemu wangokhala bwinja lalikulu. Mulibe wokhalamo. Iwo ayenera kumanga chiri chonse kachiwiri’nso.
Chinthu choyambirira chimene iwo akumanga ndicho guwa la nsembe. Awa ndi malo amene iwo angaperekerepo nsembe zopsyereza, kapena mphatso kwa Yehova. Miyezi yowerengeka pambuyo pake iwo akuyamba kumanga kachisi. Koma adani okhala m’maiko apafupipi sakufuna kuti Aisrayeli am’mange. Chotero Akuyesa kuwaopsyeza kuti aleke. Potsirizira pake, adani’wa akuchititsa mfumu yatsopano ya Perisiya kupanga lamulo loletsa ntchito yomanga’yo.
Zaka zambiri zikupitapo. Tsopano papita zaka 17 chibwerere Aisrayeli kuchokera ku Babulo. Yehova akutumiza mneneri wake Hagai ndi Zekariya kukauza anthu’wo kuyamba’nso kumanga. Anthu’wo akudalira m’thandizo la Mulungu, ndipo akumvera aneneri’wo. Iwo akuyamba kumanga’nso, ngakhale kuli kwakuti lamulo likunena kuti sayenera kukuchita.
Chotero mkulu wa Perisiya wochedwa Tatenayi akudza nafunsa Aisrayeli kuyenera kumene ali nako kwa kumanga kachisi. Iwo akumuuza kuti pamene iwo anali m’Babulo, Mfumu Koresi anawauza kuti: ‘Pitani, tsopano, ku Yerusalemu ndi kukamanga kachisi wa Yehova, Mulungu wanu.’
Tatenayi akutumiza kalata ku Babulo nafunsa ngati Koresi, amene tsopano ali wakufa, ananena’di zimene’zo. Posakhalitsa kalata ikudza kuchokera kwa mfumu yatsopano’yo. Ikunena kuti ananena’di. Ndipo chotero mfumu’yo ikulemba kuti: ‘Lolani Aisrayeli amange kachisi wa Mulungu wao. Ndipo ndikukulamulani kuwathandiza.’ M’kati mwa pafupi-fupi zaka zinai kachisi’yo watha, ndipo Aisrayeli ali achimwemwe kwambiri.
Zaka zina zambiri zukupitapo. Tsopano papita pafupi-fupi zaka 48 chiyambire pamene kachisi anamalizidwa. Anthu a m’Yerusalemu ali osauka, ndipo mzinda’wo ndi kachisi wa Mulungu sizikuoneka kukhala zokongola. Ku Babulo’ko Muisrayeli Ezara akumva za kufunikira kwa kukonza kachisi wa Mulungu. Chotero kodi mukudziwa chimene akuchita?
Ezara akumka kukaonana ndi Aritasasta, mfumu ya Perisiya, ndipo mfumu yabwino’yi ikupatsa Ezara mphatso zambiri zomka nazo ku Yerusalemu. Ezara akufunsa Aisrayeli okhala m’Babulo kum’thandiza kunyamula mphatso’zi kumka ku Yerusalemu. Anthu okwanira 6,000 akunena kuti adzamuka. Iwo ali ndi siliva wochuluka ndi golidi ndi zinthu zina za mtengo wapatali zomka nazo.
Ezara akubvutika maganizo, chifukwa chakuti muli anthu oipa m’njiramo. Anthu’wa angalande siliva ndi golidi wao, ndi kuwapha. Chotero Ezara akuitana anthu’wo, monga momwe mukuonera m’chinthunzi’chi. Ndiyeno akupemphera kwa Yehova kaamba ka chitetezo chake pa ulendo wao wobwerera ku Yerusalemu.
Yehova akuwatetezera. Ndipo pambuyo pa miyezi inai ya kuyenda, iwo akufika bwino lomwe ku Yerusalemu. Kodi zimene’zi sizikusonyeza kuti Yehova angatetezere awo amene amam’dalira kaamba ka chithandizo?
Ezara chaputala 2 mpaka 8.
Mafunso
- Kodi ndi anthu angati amene akuyenda ulendo wautali wochokera ku Babulo kupita ku Yerusalemu, koma kodi akupeza chiyani pofika?
- Kodi n’chiyani chimene Aisrayeli akuyamba kumanga atafika, koma kodi adani awo akuchita chiyani?
- Kodi Hagai ndi Zekariya ndi ndani, ndipo kodi akuuza anthuwo chiyani?
- N’chifukwa chiyani Tatenayi akutumiza kalata ku Babulo, ndipo kodi akulandira yankho lotani?
- Kodi Ezara akuchita chiyani atamva kuti pakufunika kukonza kachisi wa Mulungu?
- Kodi Ezara akupempherera chiyani m’chithunzichi, kodi pemphero lake likuyankhidwa motani, ndipo kodi zimenezi zikutiphunzitsa chiyani ifeyo?
Mafunso ena
- Ŵerengani Ezara 3:1-13.
Ngati titapezeka kuti tili kudera kumene kulibe mpingo wa anthu a Mulungu, kodi tiyenera kupitiriza kuchita chiyani? (Ezara 3:3, 6; Mac. 17:16, 17; Aheb. 13:15)
- Ŵerengani Ezara 4:1-7.
Kodi Zerubabele anasiyira anthu a Yehova chitsanzo chotani chokhudza kupemphera pamodzi ndi anthu a zikhulupiriro zina? (Eks. 34:12; 1 Akor. 15:33; 2 Akor. 6:14-17)
- Ŵerengani Ezara 5:1-5, 17 ndi 6:1-22.
N’chifukwa chiyani otsutsa analephera kusiyitsa ntchito yomanga kachisi? (Ezara 5:5; Yes. 54:17)
Kodi zimene anachita amuna aakulu a Ayuda zimalimbikitsa bwanji akulu achikristu kupempha kuti Yehova awatsogolere akamakumana ndi otsutsa? (Ezara 6:14; Sal. 32:8; Aroma 8:31; Yak. 1:5)
- Ŵerengani Ezara 8:21-23, 28-36.
Tisanayambe kuchita kanthu kenakake, kodi ndi chitsanzo chiti cha Ezara chimene tingachite bwino kutsatira? (Ezara 8:23; Sal. 127:1; Miy. 10:22; Yak. 4:13-15)


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Ecuador
Sociedad de Estudiantes de la Biblia - Testigos de Jehová
Kilometer 23,5 via a la Costa (mamita 600 musanapeze maofesi olandirira misonkho)
GUAYAQUIL
ECUADOR
+593 4-371-2720
Kuona Malo
Lolemba mpaka Lachisanu
8:30 a.m. mpaka 10:30 a.m. ndi 1:30 p.m. mpaka 3:30 p.m.
Nthawi yonse: Ola limodzi ndi hafu
Zimene Timachita
Timayang’anira mipingo yoposa 900. Timamasulira mabuku ofotokoza nkhani za m’Baibulo m’Chikichuwa ndi zinenero zina zofanana nacho, komanso chinenero chamanja cha ku Ecuador ndi Chishuwa.


text:
Nkhani 110: Timoteo—Wothandiza Paulo
MNYAMATA mukumuona pano’yu ali ndi mtumwi Paulo ndiye Timoteo. Iye amakhala ndi a banja lake mu Lustra. Mai wake amachedwa Yunike ndi gogo wake Loisi.
Kano n’kachitatu kwa Paulo kufika m’Lustra. Pafupi-fupi chaka chimodzi chapita’cho, Paulo ndi Barnaba anadza koyamba kuno kudzalalikira. Ndipo tsopano Paulo wabwera’nso ndi bwenzi lake Sila.
Kodi mukudziwa zimene Paulo akulankhula ndi Timoteo? Iye akufunsa kuti, ‘Kodi ungakonde kutsagana ndi Sila ndi ine? Tingakugwiritsire ntchito kutithandiza m’kulalikira anthu a ku malo akutali.’
Timoteo akuyankha kuti, ‘Inde, ndikakonda kupita.’ Chotero mwamsanga pambuyo pake Timoteo akusiya banja lake natsagana ndi Paulo ndi Sila. Koma tisanaphunzire za ulendo wao, tiyeni tione zimene zikuchitikira Paulo. Papita zaka 17 chiyambire pamene Yesu anamuonekera pa njira ya ku Damasiko.
Pajatu, iye anadza ku Damasiko kudzabvutitsa ophunzira a Yesu, koma tsopano iye mwini’yo ndi wophunzira! Kenako adani ena akulinganiza kum’pha chifukwa chakuti sakukonda kuphunzitsa kwake za Yesu. Koma ophunzira akum’thandiza kupulumuka. Iwo akumuika mu mtanga ndi kum’tsitsira kunja kwa malinga a mzinda.
Pambuyo pake iye akumka ku Antiokeya kukalalikira. N’kunoko kumene atsatiri a Yesu choyamba akuchedwa Akristu. Ndiyeno Paulo ndi Barnaba akutumizidwa ku Antiokeya pa ulendo wokalalikira ku maiko akutali kwambiri. Umodzi wa mizinda imene iwo akufika’ko ndiwo Lustra, kwao kwa Timoteo.
Tsopano, chaka chimodzi pambuyo pake, Paulo wafika’nso ku Lustra pa ulendo wachiwiri. Pamene Timoteo akutsagana ndi Paulo ndi Sila, kodi mukudziwa kumene iwo akupita? Yang’anani pa mapu’po, ndipo tiyeni tiphunzire ena a malo’wa.
Choyamba, iwo akumka ku Ikoniya wapafupi’yo, kenako ku mzinda wachiwiri wochedwa Antiokeya. Pambuyo pake akumka ku Trowa, ndiyeno n’kupita ku Tesalonika ndi Bereya. Kodi mukuona Atene pa mapu’po? Paulo akulalikira kumene’ko. Pambuyo pake akutha chaka ndi theka akulalikira m’Korinto. Potsirizira pake akuima kaye pang’ono mu Efeso. Ndiyeno akubwerera’nso pa bwato ku Kaisareya, nayenda kumka ku Antiokeya, kumene Paulo akukhala.
Chotero Timoteo akuyenda mamailo mazana-mazana kumka nathandiza Paulo kulalikira “mbiri yabwino” ndi kuyambitsa mipingo yambiri Yachikristu. Mukadzakula, kodi mudzakhala mtumiki wokhulupirika wa Mulungu monga Timoteo?
Machitidwe 9:19-30; 11:19-26; chaputala 13 mpaka 17; 18:1-22.
1. Roma; 2. Melita; 3. Bereya; 4. Tesalonika; 5. Korinto; 6. Filipi; 7. Atene; 8. Krete; 9. Trowa; 10. Efeso; 11. Mileto; 12. Kolose; 13. Antiokeya; 14. Ikoniyo; 15. Lustra; 16. Kupro; 17. Antiokeya; 18. Kaisareya; 19. Yopa; 20. Damasiko; 21. Yerusalemu; 22. Nyanja Yaikulu (Mediterranean)
Mafunso
- Kodi mnyamata ali pachithunziyu ndi ndani, amakhala kuti, ndipo amayi ake ndi agogo ake mayina awo ndi ndani?
- Kodi Timoteo akunena chiyani Paulo atamufunsa ngati akufuna kutsagana ndi Sila ndi Paulo pokalalikira kwa anthu akutali?
- Kodi n’kuti kumene otsatira a Yesu anayamba kutchedwa kuti Akristu?
- Kodi Paulo, Sila, ndi Timoteo akupita ku mizinda ina iti atachoka ku Antiokeya?
- Kodi Timoteo akuthandiza bwanji Paulo, ndipo ndi funso lotani limene achinyamata ayenera kudzifunsa masiku ano?
Mafunso ena
- Ŵerengani Machitidwe 9:19-30.
Kodi mtumwi Paulo anachita bwanji zinthu mwanzeru atakumana ndi otsutsa uthenga wabwino? (Mac. 9:22-25, 29, 30; Mat. 10:16)
- Ŵerengani Machitidwe 11:19-26.
Kodi nkhani yolembedwa pa Machitidwe 11:19-21, 26 imasonyeza bwanji kuti mzimu wa Yehova ukutsogolera ntchito yolalikira?
- Ŵerengani Machitidwe 13:13-16, 42-52.
Kodi lemba la Machitidwe 13:51, 52 limasonyeza bwanji kuti ophunzira sanalole otsutsa kuwafooketsa? (Mat. 10:14; Mac. 18:6; 1 Pet. 4:14)
- Ŵerengani Machitidwe 14:1-6, 19-28.
Kodi mawu akuti “anaikiza iwo kwa Ambuye” amatithandiza bwanji kuti tisakhale ndi nkhaŵa iliyonse pamene tikuthandiza atsopano? (Mac. 14:21-23; 20:32; Yoh. 6:44)
- Ŵerengani Machitidwe 16:1-5.
Kodi kufunitsitsa kwa Timoteo kuti adulidwe kukusonyeza bwanji kufunika kochita “zonse chifukwa cha Uthenga Wabwino”? (Mac. 16:3; 1 Akor. 9:23; 1 Ates. 2:8)
- Ŵerengani Machitidwe 18:1-11, 18-22.
Kodi lemba la Machitidwe 18:9, 10 limasonyeza bwanji kuti Yesu akutithandiza potsogolera ntchito yolalikira, ndipo zimenezi zimatilimbikitsa bwanji masiku ano? (Mat. 28:20)
Onaninso
Khadi la M’Baibulo Lonena za Timoteyo
Timoteyo anasankha kutumikira Mulungu ali mwana. Kodi inuyo mungamutsanzire bwanji?


text:
Chapamwamba womenya ndi mawonekedwe osiyanasiyana ndi zitsanzo. Quality payware wakale tsopano kwaulere. Zikuphatikizapo mwambo zikumveka, gauges chikhalidwe zokambirana pafupifupi cockpit ndi 2D gulu, komanso zimaonetseratu zotsatira Cannon (onani readme.txt).
The Lockheed Martin / Boeing F-22 Raptor ndi limodzi mpando, amapasa-injini lachisanu m'badwo supermaneuverable womenya ndege kuti amagwiritsa ntchito luso chozemba. Bukuli linapangidwa makamaka pamene mpweya chapamwamba womenya, koma ali mphamvu zina monga pansi kuukira, nkhondo zamakono komanso zizindikiro nzeru maudindo. Lockheed Martin Aeronautics ndi womanga yaikulu ndipo amachititsa ambiri airframe ndi, kachitidwe chida ndipo khamu chomaliza cha F-22. Program bwenzi Boeing Kumenyana, Space & Security amapereka mapiko, aft fuselage, avionics kusakanikirana ndi kachitidwe maphunziro.
ndegeyo anali zosiyanasiyana anasankha F-22 ndi F / A-22 m'zaka isanafike yokhala kulowa USAF utumiki mu December 2005 monga F-22A. Ngakhale kuti nthaŵi yaitali motero mtengo nthawi chitukuko, ndi United States Air Force amaona F-22 mbali yapadera ya US mwatsatanetsatane mpweya mphamvu, ndipo amanena kuti ndegeyo n'zosayerekezeka ndi womenya aliyense akudziwika kapena ntchito. Lockheed Martin amanena kuti kuphatikiza pa Raptor la chozemba, liwiro, see, yolinganizika ndi kuzindikira situational, pamodzi ndi mphamvu nkhondowo mpweya ndi mpweya ndi mpweya ndi kuuluka, kuusandutsa bwino chonse womenya mu dziko lero. Air Chief polimbana Angus Houston, kale Chief la Australia akuphatikiza Force, ananena 2004 kuti "F-22 adzakhala kwambiri womenya ndege konse anamanga."
Kukwera mtengo wa ndege, kupanda utumwi bwino mpweya ndi mpweya kuphana chifukwa cha kuchedwa mu mapulogalamu Russian ndi Chinese lachisanu m'badwo womenya, loletsa US pa Raptor wolowa ndi chitukuko kopitirira munakonza mtengo ndiponso mosalekeza more F-35 zinachititsa mafoni kuthetsa F-22 kupanga. Mu April 2009, Unduna wa Kumenyana akufuna kuti zithe kuwayika malamulo atsopano, nkhani ku chiyanjo Congressional, chifukwa yomaliza zogula sugwirizana wa 187 ndege ntchito. The National Kumenyana Ulamuliro Act kwa zachuma Chaka 2010 analibe ndalama kwa zina F-22 kupanga. Chomaliza F-22 adagulung'undisa pa msonkhano mzere pa 13 December 2011 pa mwambo pa Dobbins Air Reserve Base.
Popeza 2010 ndi F-22 wakhala akuvutika chifukwa mavuto idzathetsedwe ndi machitidwe ake woyendetsa mpweya umene chinathandiza ngozi wina ndi imfa ya katswiri woyendetsa. Mu 2011 zombo anali kuulukira miyezi inayi kuyambiranso ntchito ndege, koma malipoti a nkhani kachitidwe mpweya utumikiwu. Mu July 2012, ndi Air Force analengeza kuti zizindikiro hypoxia ngati anakumana ankayambitsa ndi valavu olakwika mu ndege 'kuthamanga bulandi; vavu anali m'malo ndi kusintha kwa dongosolo kusefera anayesetsanso. (Wikipedia)


text:
BAIBULO LIMASINTHA ANTHU
Ndinasintha Khalidwe Langa Movutikira Kwambiri
CHAKA CHOBADWA: 1953
DZIKO: AUSTRALIA
POYAMBA: NDINKAKONDA KUONERA ZOLAULA
KALE LANGA:
Bambo anga anachoka ku Germany kupita ku Australia mu 1949, kukafufuza ntchito m’makampani a migodi ndi magetsi. Iwo anakakhala m’mudzi wina wotchedwa Victoria, ndipo n’komwe anakwatirana ndi mayi anga. Ineyo ndinabadwa mu 1953.
Patangodutsa zaka zochepa, mayi anga anayamba kuphunzira Baibulo ndi a Mboni za Yehova. Choncho ndinayamba kumva mfundo za m’Baibulo ndili wamng’ono. Koma bambo anga ankadana ndi chipembedzo chilichonse, ndipo anayamba kutichitira nkhanza kwambiri. Mayi anga ankakhala mwamantha moti ankaphunzira Baibulo mobisa. Komabe anayamba kukonda zomwe ankaphunzirazo. Bambo akachoka, amayi ankapeza mpata wofotokozera ineyo ndi mchemwali wanga zimene aphunzira m’Baibulo. Ankatiuza kuti dzikoli lidzakhala paradaiso komanso kuti tingakhale osangalala ngati titamatsatira mfundo za m’Baibulo.
Ndili ndi zaka 18, ndinachoka pakhomo chifukwa cha nkhanza za bambo anga. Ngakhale kuti ndinkakhulupirira zonse zomwe amayi anandiphunzitsa, sindinkazigwiritsa ntchito. Kenako ndinayamba ntchito ya zamagetsi m’migodi ya malasha. Ndinakwatira ndili ndi zaka 20, ndipo patadutsa zaka zitatu, tinabereka mwana wamkazi. Kenako ndinaganiza zoyambiranso kuphunzira Baibulo chifukwa ndinkadziwa ndithu kuti mfundo zake zikhoza kuthandiza banja lathu. Choncho ndinayamba kuphunzira ndi a Mboni za Yehova. Koma mkazi wanga ankadana nawo kwambiri. Tsiku lina nditapita kumisonkhano ya Mboni za Yehova, anandiuza kuti ngati ndikufuna banja ndisiye kuphunzira. Ndinasowa chochita moti ndinasiyadi kuphunzira komanso kucheza ndi a Mboni. Komabe patapita nthawi ndinadzimvera chisoni chifukwa cholephera kutsatira zinthu zomwe zikanandithandiza.
Tsiku lina ndili kuntchito anzanga anandionetsa zithunzi zolaula. Nditangoziona zinandisangalatsa komabe nthawi yomweyo zinandinyansa ndipo ndinayamba kudziimba mlandu kwambiri. Ndinakumbukira zimene ndinaphunzira m’Baibulo ndipo ndinkadziwa kuti Mulungu akhoza kundilanga. Koma nditayamba kuzionera mobwerezabwereza, ndinaona kuti zinalibe vuto lililonse moti chinangokhala chizolowezi.
Ndinachita zimenezi kwa zaka 20 ndipo ndinkanyalanyaza mfundo zabwino zimene amayi anandiphunzitsa, kenako ndinaziiwaliratu. Khalidwe langa linaipa chifukwa choonera zolaula. Ndinali wowola mkamwa ndiponso ndinkakonda nthabwala zotukwana. Ndinkaona kuti palibe vuto kugonana ndi wina aliyense moti ndinkagonananso ndi akazi ena. Tsiku lina nditadziyang’ana pagalasi ndinadzimvera chisoni ndiponso ndinadziona kuti ndine wachabechabe.
Banja langa linatha ndipo moyo wanga unangokhala ngati nsanza zokhazokha. Ndiyeno ndinapemphera kwa Yehova mochokera pansi pamtima. Kenako ndinayambiranso kuphunzira Baibulo ngakhale kuti panali patadutsa zaka 20. Pa nthawiyi n’kuti bambo anga atamwalira ndipo mayi anga anali atabatizidwa.
MMENE BAIBULO LINASINTHIRA MOYO WANGA:
Zomwe ndinkachita zinali zosemphana kwambiri ndi mfundo zapamwamba za m’Baibulo. Pa nthawiyi ndinkafunitsitsa kukhala ndi mtendere wa m’maganizo womwe Baibulo limanena. Choncho ndinaganiza zosintha mmene ndinkayankhulira komanso khalidwe lokwiya msanga. Ndinaganizanso zosiya kuchita zachiwerewere, kutchova njuga, kumwa mwauchidakwa komanso kubera abwana anga.
Anzanga akuntchito sankamvetsa chifukwa chimene ndinkafunira kusiya makhalidwe oipawa. Ndipo kwa zaka zitatu anayesetsa kuchita zinthu zofuna kundigwetsa ulesi. Nthawi zina akandimva ndikuyankhulanso mawu owola kapenanso ndikakwiya, ankasangalala ndipo ankanena kuti: “Eya! Ameneyo nde Joe timamudziwa ife.” Kunena zoona mawu amenewa ankandilasa mumtima. Ndipo ndinkaona kuti ndine wolephera basi.
Kuntchito kwathu kunkapezeka mabuku ndiponso mavidiyo ambiri a zithunzi zolaula. Ndipo anzanga ankakonda kutumizirana zithunzizi pamakompyuta monga mmene ndinkachitira poyamba. Ndinkafunitsitsa nditasiya kuonera zolaula koma nthawi zonse anzangawo ankandikakamiza kuti ndizionerabe. Ndiyeno ndinafotokozera munthu yemwe ankandiphunzitsa Baibulo kuti andithandize. Iye anandimvetsera moleza mtima n’kundiwerengera mavesi a m’Baibulo omwe anandithandiza kudziwa mmene ndingathetsere vutolo. Anandilimbikitsanso kuti ndisasiye kupemphera kwa Yehova.
Tsiku lina ndinaitanitsa anthu onse omwe ndinkagwira nawo ntchito. Kenako ndinawauza kuti atenge mowa n’kupatsa anzathu ena awiri amene anasiya uchidadwa. Komano chodabwitsa n’choti aliyense anadzuma n’kunena kuti: “Sitingachite zimenezo! Iwe sukudziwa kuti anthuwa akhala akuvutika ndi uchidakwa?” Ndiye nanenso ndinawayankha kuti: “Eetu, inenso ndikulimbana ndi vuto loonera zolaula.” Pompo anasiyiratu kundikakamiza.
Patapita nthawi Yehova anandithandiza kusiyiratu khalidwe loipali. Mu 1999, ndinabatizidwa n’kukhala wa Mboni za Yehova ndipo ndimasangalala kwambiri kuti Yehova wandipatsanso mwayi wokhala ndi moyo wosangalala.
Panopa ndimamvetsa chifukwa chake Yehova amadana ndi khalidwe loonera zolaula lomwe ndinkalikonda. Iye ndi Atate wachikondi ndipo ankafuna kunditeteza kuti ndisakumane ndi mavuto omwe anthu amene akhalidweli amakumana nawo. Ndaona kuti mfundo ya palemba la Miyambo 3:5, 6 ndi yoona. Lembali limati: “Khulupirira Yehova ndi mtima wako wonse, ndipo usadalire luso lako lomvetsa zinthu. Uzim’kumbukira m’njira zako zonse, ndipo iye adzawongola njira zako.” Choncho mfundo za m’Baibulo zanditeteza kwambiri komanso zandithandiza kuti zinthu zizindiyendera bwino.
PHINDU LIMENE NDAPEZA:
Nthawi yomwe ndinkaonera zolaula, ndinkadziona kuti ndine wachabechabe. Koma panopa ndimaona kuti ndine munthu wofunika, wamakhalidwe abwino, ndili ndi mtendere wamumtima, komanso ndimadziwa kuti Yehova anandikhululukira ndiponso amandithandiza. M’chaka cha 2000, ndinakwatira mkazi wokongola dzina lake Karolin. Nayenso amakonda kwambiri Yehova ndipo timakhala mwamtendere. Timaona kuti ndi mwayi waukulu kukhala m’gulu la Akhristu amakhalidwe abwino komanso okondana, omwe ali padziko lonse.
Onaninso
Kodi Phunziro la Baibulo Limachitika Bwanji?
A Mboni za Yehova padziko lonse lapansi amadziwika bwino chifukwa cha ntchito yawo yophunzitsa anthu Baibulo kwaulere. Onani mmene amaphunzitsira.
Kodi Timapindula Bwanji ndi Mfundo za M’Baibulo?
Yesu anafotokoza chifukwa chake timafunikira malangizo komanso anatchula mfundo ziwiri za m’Baibulo zomwe ndi zofunika kwambiri pa moyo wathu.
Mungathe Kukana Mayesero
Pali njira zitatu zimene zingakuthandizeni kulimbana ndi mayesero.


text:
Mafunso Ochokera kwa Owerenga
Kodi mawu a Davide pa Salimo 37:25 komanso a Yesu pa Mateyu 6:33 amasonyeza kuti Yehova sadzalola kuti Mkhristu avutike ndi njala?
Davide analemba kuti: “Sindinaonepo munthu aliyense wolungama atasiyidwa, kapena ana ake akupemphapempha chakudya.” Ananena zimenezi poganizira zimene zinachitika pa moyo wake. Iye ankadziwa kuti Mulungu amasamalira anthu ake nthawi zonse. (Sal. 37:25) Koma mawuwa sakutanthauza kuti palibe mtumiki wa Yehova amene angasowe zofunika pa moyo.
Davide nayenso ankavutika nthawi zina. Mwachitsanzo, pamene iye ankathawa Sauli, analibe chakudya chokwanira ndipo anapempha mkate kuti adye iyeyo ndi anzake. (1 Sam. 21:1-6) N’zoona kuti pa nthawiyo Davide ‘anapempha chakudya’ koma ankadziwa kuti Yehova sawasiya. Baibulo silinena kuti Davide ankapemphapempha chakudya kuti asafe ndi njala.
Pa Mateyu 6:33, Yesu anatitsimikizira kuti Mulungu adzathandiza atumiki ake kuti azipeza zofunika pa moyo ngati amaika zinthu za Ufumu patsogolo. Iye anati: “Pitirizani kufunafuna ufumu choyamba ndi chilungamo chake, ndipo zina zonsezi [monga chakudya, madzi ndi zovala] zidzawonjezedwa kwa inu.” Koma Yesu anasonyezanso kuti “abale” ake akhoza kukhala ndi njala chifukwa chozunzidwa. (Mat. 25:35, 37, 40) Zimenezi zinachitikira mtumwi Paulo. Nthawi zina iye ankavutika ndi njala komanso ludzu.—2 Akor. 11:27.
Yehova watiuza kuti tikhoza kuzunzidwa m’njira zosiyanasiyana. Mwina angalole kuti tivutike pamene tikuthandiza nawo poyankha mabodza a Mdyerekezi. (Yobu 2:3-5) Mwachitsanzo, Akhristu ena anatsekeredwa m’ndende pa nthawi ya ulamuliro wa chipani cha Nazi ndipo ankavutika kwambiri. Asilikali ankawamana chakudya pofuna kuti asiye kukhala okhulupirika. Abale ndi alongo okhulupirika ankamverabe Yehova ndipo iye sanawasiye. Nthawi zina Yehova amalola kuti Akhristu akumane ndi mayesero osiyanasiyana. Koma sitiyenera kukayikira kuti Yehova amathandiza onse amene amavutika chifukwa cha dzina lake. (1 Akor. 10:13) Tingachite bwino kukumbukira mawu a pa Afilipi 1:29 akuti: “Munapatsidwa mwayi. Osati mwayi wokhulupirira Khristu wokha, komanso wovutika chifukwa cha iye.”
Yehova amalonjeza kuti azithandiza atumiki ake. Paja lemba la Yesaya 54:17 limati: “Chida chilichonse chimene chidzapangidwe kuti chikuvulaze sichidzapambana.” Malonjezo ngati amenewa amasonyeza kuti Mulungu aziteteza gulu lake. Koma Mkhristu aliyense payekha akhoza kukumana ndi mayesero ngakhale kuphedwa kumene.


text:
Kodi Tikuphunzira Chiyani pa Pemphero Limene Linakonzedwa Bwino?
“Atamande dzina lanu laulemerero.”—NEH. 9:5.
1. (a) Kodi tikambirana za msonkhano uti wa anthu a Mulungu? (b) Nanga mungadzifunse mafunso ati?
POLIMBIKITSA anthu a Mulungu kuti asonkhane n’kupemphera limodzi, Alevi ananena kuti: “Dzukani, tamandani Yehova Mulungu wanu kuyambira kalekale mpaka kalekale.” (Neh. 9:4, 5) Pemphero limeneli ndi limodzi mwa mapemphero ataliatali amene analembedwa m’Baibulo. Msonkhanowu unachitikira mu Yerusalemu m’chaka cha 455 B.C.E. Unachitika pa tsiku la 24 la mwezi wa Tishiri, womwe unali wa 7 pa kalendala yachiyuda. Pamene tikukambirana zimene zinachitika pa nthawiyi, mudzifunse kuti: ‘Kodi n’chiyani chinathandiza kuti msonkhanowu uyende bwino? Kodi ndi zinthu zina ziti zimene ndikuphunzira pa pemphero limeneli?’—Sal. 141:2.
MWEZI WAPADERA
2. Kodi Aisiraeli anatipatsa chitsanzo chotani pa msonkhano umene anachita atamaliza kumanganso mpanda wa Yerusalemu?
2 Ayuda anachita msonkhanowu patadutsa mwezi umodzi kuchokera pamene anamaliza kumanga mpanda wa Yerusalemu. (Neh. 6:15) Anthu a Mulungu anamaliza ntchitoyi pa masiku 52 okha ndipo kenako ankafuna kusonkhana kuti aphunzire za Mulungu. Choncho pa tsiku loyamba la mwezi watsopano wa Tishiri anasonkhana m’bwalo lalikulu kuti amvetsere Ezara ndiponso Alevi ena akuwerenga komanso kufotokoza Chilamulo cha Mulungu. Anthu onse m’banja omwe “akanatha kumvetsera ndi kuzindikira zimene zinali kunenedwa” anaimirira n’kumvetsera “kuyambira m’mawa mpaka masana.” Chimenechi ndi chitsanzo chabwino kwambiri kwa ife masiku ano amene timasonkhana m’Nyumba za Ufumu zabwino. Kodi nthawi zina muli pa misonkhano mumayamba kuganizira zinthu zina zosafunika kwenikweni? Ngati zili choncho, mungachite bwino kuganiziranso chitsanzo cha Aisiraeliwa. Iwo anamvetsera mwatcheru ndipo zimene anamvazo zinawafika pamtima moti anayamba kulira chifukwa choona kuti alephera kutsatira Chilamulo cha Mulungu.—Neh. 8:1-9.
3. Kodi Aisiraeli anamvera malangizo ati?
3 Koma imeneyi sinali nthawi yoti anthuwo aulule machimo awo. Tsikuli linali lachikondwerero, choncho inali nthawi yoti asangalale polambira Yehova. (Num. 29:1) Ndiyeno Nehemiya anauza anthuwo kuti: “Pitani mukadye zinthu zonona, kumwa zinthu zokoma ndi kugawa chakudya kwa anthu amene sanathe kudzikonzera chakudya, pakuti lero ndi tsiku lopatulika kwa Ambuye wathu. Choncho musadzimvere chisoni pakuti chimwemwe chimene Yehova amapereka ndicho malo anu achitetezo.” Chosangalatsa n’chakuti anthuwo anamvera ndipo anayamba “kukondwera kwambiri.”—Neh. 8:10-12.
4. (a) Kodi atsogoleri a mabanja anachita chiyani ndipo anazindikira chiyani? (b) Kodi chinthu chofunika kwambiri pa Chikondwerero cha Misasa chinali chiyani?
4 Tsiku lotsatira, atsogoleri a mabanja anasonkhana kuti akambirane zimene Aisiraeli angachite kuti azitsatira kwambiri Chilamulo cha Mulungu. Pophunzira Malemba anazindikira kuti pa mwezi wa 7 wa Tishiri anayenera kuchita Chikondwerero cha Misasa ndiponso msonkhano wapadera kuyambira pa 15 mpaka pa 22. Choncho anayamba kukonzekera. Chikondwererocho chinayenda bwino kwambiri kuposa Chikondwerero cha Misasa chilichonse chimene chinachitika kuchokera nthawi ya Yoswa. Ndipo panali “chisangalalo chachikulu kwambiri.” Chinthu chofunika kwambiri pa chikondwererochi n’chakuti ankawerenga Chilamulo cha Mulungu “tsiku ndi tsiku, kuchokera tsiku loyamba mpaka tsiku lomaliza.”—Neh. 8:13-18.
TSIKU LOULULA MACHIMO
5. Kodi anthu a Mulungu anachita chiyani Alevi asanapemphere kwa Yehova?
5 Patadutsa masiku awiri, inafika nthawi yoti Aisiraeli aulule machimo awo amene anachita polephera kutsatira Chilamulo cha Mulungu. Iyi sinali nthawi yosangalala ayi. M’malomwake, anthu a Mulungu anasala kudya ndipo anavala ziguduli posonyeza kuti akulira. M’mawa wa tsikuli, anthu anawawerengeranso Chilamulo cha Mulungu kwa maola atatu. Ndiyeno madzulo “anali kuulula machimo awo ndi kugwadira Yehova Mulungu wawo.” Kenako Alevi anapereka pemphero lokonzedwa bwino m’malo mwa anthu onse. —Neh. 9:1-4.
6. (a) N’chiyani chinathandiza Alevi kuti apereke pemphero lokonzedwa bwino? (b) Kodi ife tikuphunzirapo chiyani?
6 N’zosakayikitsa kuti kuwerenga Chilamulo cha Mulungu mobwerezabwereza n’kumene kunathandiza Aleviwo kuti apereke pemphero lokonzedwa bwino. Mavesi 10 oyambirira a pempheroli, akufotokoza makhalidwe a Yehova ndiponso zimene anachita. Ndiyeno mavesi otsatira akutchula mobwerezabwereza kuti Mulungu ndi ‘wachifundo chachikulu.’ Komanso akusonyeza kuti Aisiraeli sanali oyenera kuchitiridwa chifundo ngati chimenecho. (Neh. 9:19, 27, 28, 31) Kodi ife tingatani kuti tiziperekanso mapemphero okonzedwa bwino? Mofanana ndi Aleviwa, tiyenera kusinkhasinkha Mawu a Mulungu tsiku lililonse. Tikamatero ndiye kuti tikulola Yehova kutilankhula tisanapemphere.—Sal. 1: 1, 2.
7. Kodi Alevi anapempha chiyani kwa Mulungu ndipo tikuphunzirapo chiyani?
7 M’pempheroli Alevi anangopempha kuti Mulungu awachitire chinthu chimodzi chokha. Zimene anapempha zili kumapeto kwa vesi 32 limene limati: “Tsopano Mulungu wathu, Mulungu wamkulu, wamphamvu ndi wochititsa mantha, wosunga pangano ndi kusonyeza kukoma mtima kosatha, musachepetse mavuto onse amene agwera ifeyo, mafumu athu, akalonga athu, ansembe athu, aneneri athu, makolo athu ndi anthu anu onse kuchokera masiku a mafumu a Asuri mpaka lero.” Apatu Aleviwa anapereka chitsanzo chabwino kwambiri. Nafenso tiyenera kuyamba ndi kutamanda Mulungu ndiponso kumuyamikira tisanapemphe zimene tikufuna.
ANATAMANDA DZINA LAULEMERERO LA MULUNGU
8, 9. (a) Kodi Alevi anasonyeza bwanji kudzichepetsa kumayambiriro kwa pemphero lawo? (b) Pamene Alevi anatchula makamu a kumwamba, kodi iwo ayenera kuti ankanena za magulu awiri ati?
8 N’zoona kuti pemphero la Aleviwo linali lokonzedwa bwino. Koma iwo anali odzichepetsa ndipo ankaona kuti mawu awo sanali abwino kwenikweni moti n’kutamanda Yehova mokwanira. Choncho iwo anayamba pempheroli ndi mawu opempha Mulungu kuti athandize anthu ake kumutamanda mokwanira. Anati: “Atamande dzina lanu laulemerero, lokwezeka kuposa dalitso ndi chitamando chilichonse.”—Neh. 9:5.
9 Pempheroli linapitiriza kuti: “Inu ndinu Yehova, inu nokha. Ndinu amene munapanga kumwamba, ngakhale kumwambamwamba ndi makamu ake onse. Ndinu amene munapanga dziko lapansi ndi zonse zili momwemo komanso nyanja ndi zonse zili momwemo. Ndinu amene mukusunga zinthu zonse kuti zikhale ndi moyo. Ndipo makamu akumwamba amakugwadirani.” (Neh. 9:6) Yehova Mulungu analenga zinthu zonse, kuphatikizapo milalang’amba yosawerengeka yokhala ndi makamu a nyenyezi. Dzikoli analilenganso modabwitsa. Lili ndi zonse zofunika kuti zamoyo zamitundumitundu zizikhala bwinobwino komanso zizichulukana. Angelo oyera nawonso amatchedwa “makamu akumwamba,” ndipo ankaona pamene Mulungu ankalenga zinthu zonsezi. (1 Maf. 22:19; Yobu 38:4, 7) Angelo amatumikira Mulungu modzichepetsa pothandiza anthu ochimwa omwe “adzalandire chipulumutso monga cholowa.” (Aheb. 1:14) Angelowatu amapereka chitsanzo chabwino kwambiri kuti nafenso tizitumikira Yehova mogwirizana ngati makamu a asilikali ophunzitsidwa bwino.—1 Akor. 14:33, 40.
10. Kodi tikuphunzira chiyani pa zimene Mulungu anachitira Abulahamu?
10 Kenako Alevi anatchula zimene Mulungu anachitira Abulamu. Pamene Abulamu ankafika zaka 99, mkazi wake Sarai anali asanabereke mwana. Ndiyeno Yehova anasintha dzina lake kukhala Abulahamu, lomwe limatanthauza “tate wa mitundu yambiri.” (Gen. 17:1-6, 15, 16) Mulungu analonjezanso Abulahamu kuti mbewu yake idzakhala m’dziko la Kanani. Nthawi zambiri, anthu amaiwala malonjezo awo, koma Yehova saiwala. Pemphero la Alevi limatsimikizira zimenezi. Iwo anati: “Inu ndinu Yehova Mulungu woona, amene munasankha Abulamu ndi kum’tulutsa ku Uri wa Akasidi ndipo munamutcha dzina lakuti Abulahamu. Munamuona kuti anali ndi mtima wokhulupirika pamaso panu. Chotero munachita naye pangano kuti mudzam’patsa dziko la Akanani . . . kuti mudzapereka dziko limeneli kwa mbewu yake, ndipo munachitadi zimene munanena chifukwa ndinu wolungama.” (Neh. 9:7, 8) Tiyeni nafenso tizitsanzira Mulungu wathu wolungama poyesetsa kukhala okhulupirika tikalonjeza zinthu.—Mat. 5:37.
ANATCHULA ZINTHU ZIMENE YEHOVA ANACHITA
11, 12. (a) Kodi dzina lakuti Yehova limatanthauza chiyani? (b) Kodi zimene Yehova anachitira mbadwa za Abulahamu zikugwirizana bwanji ndi tanthauzoli?
11 Dzina lakuti Yehova limatanthauza kuti “Iye Amachititsa Kukhala.” Izi zikutanthauza kuti nthawi zonse Mulungu amachita zinthu pokwaniritsa malonjezo ake. Tingaone zimenezi tikaganizira zimene Mulungu anachitira Aisiraeli, omwe anali mbadwa za Abulahamu, pamene anali mu ukapolo ku Iguputo. Pa nthawiyo zinkaoneka kuti n’zosatheka kuti mtundu wonsewo umasulidwe n’kukakhala m’Dziko Lolonjezedwa. Koma Mulungu ankachita zinthu zosiyanasiyana pokwaniritsa lonjezo lake. Izi zinasonyeza kuti iye yekha ndiye woyenera kukhala ndi dzina lapadera lakuti Yehova.
12 Ponena za Yehova, pemphero limene Nehemiya analemba limati: “Munaona nsautso ya makolo athu ku Iguputo ndipo munamvanso kulira kwawo pa Nyanja Yofiira. Ndiyeno munaonetsa Farao zizindikiro ndi zozizwitsa zomukhaulitsa pamodzi ndi atumiki ake onse ndi anthu onse okhala m’dziko lake. Munatero chifukwa munadziwa kuti iwo anachita zinthu modzikuza kwa makolo athu. Pamenepo munadzipangira dzina kufikira lero. Munagawa nyanja pamaso pawo ndipo iwo anadutsa panthaka youma pakati pa nyanja. Anthu amene anali kuwathamangitsa munawaponya m’nyanja yozama ngati mwala woponyedwa m’madzi amphamvu.” Ndiyeno anapitiriza pempheroli pofotokoza zinanso zimene Yehova anachitira anthu ake. Anati: “Munagonjetsa anthu okhala m’dzikolo, Akanani.” Kenako anati anthu a Mulungu “analanda mizinda yokhala ndi mipanda yolimba kwambiri. Analandanso nthaka yachonde, nyumba zodzaza ndi zinthu zonse zabwino, zitsime, minda ya mpesa ndi ya maolivi ndi mitengo ya zipatso yochuluka. Atatero, anayamba kudya, kukhuta, kunenepa ndi kukondwera ndi ubwino wanu waukulu.”—Neh. 9:9-11, 24, 25.
13. Kodi Yehova anathandiza bwanji Aisiraeli kuti apitirize kukhala naye pa ubwenzi wabwino, koma iwo anatani?
13 Mulungu anachita zinthu zina zambiri pokwaniritsa cholinga chake. Mwachitsanzo, Aisiraeli atangochoka ku Iguputo, Yehova anawapatsa zinthu zowathandiza kuti apitirize kukhala naye pa ubwenzi wabwino. Mu pempheroli, Aleviwo ananena kuti: “Munatsikira paphiri la Sinai ndi kulankhula nawo muli kumwamba. Munawapatsa zigamulo zowongoka ndi malamulo a choonadi, mfundo zabwino ndi malangizo abwino.” (Neh. 9:13) Yehova ankaphunzitsa anthu ake, omwe ankayembekezera kukalowa m’Dziko Lolonjezedwa, kuti azichita zinthu mogwirizana ndi dzina lake loyera. Koma iwo anasiya kutsatira zinthu zabwino zimene anawaphunzitsazo.—Werengani Nehemiya 9:16-18.
AISIRAELI ANAFUNIKA KULANGIDWA
14, 15. (a) Kodi Yehova anasamalira bwanji anthu ake mwachifundo ngakhale kuti ankachimwa? (b) Kodi tikuphunzira chiyani pa zimene Mulungu ankachita ndi anthu ake osankhidwa?
14 Mu pempheroli, Alevi ananena za machimo awiri amene Aisiraeli anachita atangolonjeza paphiri la Sinai kuti azisunga Chilamulo cha Mulungu. Chifukwa cha machimowa, Mulungu anayenera kungowasiya Aisiraeliwo kuti azifa. Koma Aleviwo anatamanda Yehova kuti: “Inuyo simunawasiye m’chipululu chifukwa cha chifundo chanu chachikulu. . . . Kwa zaka 40 munawapatsa chakudya . . . Iwo sanasowe kanthu. Zovala zawo sizinathe ndipo mapazi awo sanatupe.” (Neh. 9:19, 21) Masiku anonso, Yehova amatipatsa zonse zofunika kuti tizimutumikira mokhulupirika. Choncho tisakhale ngati Aisiraeli amene anafera m’chipululu chifukwa chosamvera Mulungu komanso kusowa chikhulupiriro. Zimene zinachitikira Aisiraeli “zinalembedwa kuti zitichenjeze ifeyo amene mapeto a nthawi zino atifikira.”—1 Akor. 10:1-11.
15 N’zomvetsa chisoni kuti Aisiraeli atalowa m’Dziko Lolonjezedwa, anayamba kulambira milungu ya Akanani. Polambira milungu imeneyi ankachita zinthu zachiwerewere ndiponso kupha anthu. Choncho Yehova analola kuti mitundu yowazungulira iziwapondereza. Aisiraeliwo akalapa, Yehova ankawachitira chifundo n’kuwakhululukira ndipo ankawalanditsa kwa adani awo. Zimenezi zinkachitika “mobwerezabwereza.” (Werengani Nehemiya 9:26-28, 31.) Alevi anati: “Munaleza nawo mtima kwa zaka zambiri ndipo munapitirizabe kuwachenjeza mwa mzimu wanu potumiza aneneri anu, koma iwo sanamvere. Pamapeto pake munawapereka m’manja mwa mitundu ya anthu ya m’dzikolo.”—Neh. 9:30.
16, 17. (a) Kodi n’chiyani chinachitika Aisiraeli atayambanso kuchita zosemphana ndi Chilamulo cha Yehova? (b) Kodi Aisiraeli anavomereza chiyani ndipo analonjeza kuchita chiyani?
16 Ngakhale atamasulidwa ku ukapolo, Aisiraeli anayambanso kuchita zosemphana ndi Chilamulo cha Yehova. Ndiyeno n’chiyani chinawachitikira? Alevi anafotokoza m’pemphero lawo kuti: “Onani, lero ife ndife akapolo. Ndife akapolo m’dziko limene munapatsa makolo athu kuti adye zipatso zake ndi zinthu zake zabwino. Zokolola za m’dzikoli zachulukira mafumu amene mwatiikira chifukwa cha machimo athu . . . ndipo tili pamavuto aakulu.”—Neh. 9:36, 37.
17 Kodi Alevi ankatanthauza kuti Mulungu sanachite chilungamo polola kuti Aisiraeli avutike? Ayi. Iwo anavomereza machimo awo ponena kuti: “Inu ndinu wolungama pa zinthu zonse zimene zatichitikira, pakuti inu mwachita zinthu mokhulupirika koma ife tachita zinthu zoipa.” (Neh. 9:33) Iwo anamaliza pempheroli polonjeza kuti Aisiraeli ayamba nthawi yomweyo kumvera Chilamulo cha Mulungu. (Werengani Nehemiya 9:38; 10:29) Aleviwo analemba lonjezolo ndipo atsogoleri 84 analisainira.—Neh. 10:1-27.
18, 19. (a) Kodi timafunikira chiyani kuti tidzalowe m’dziko latsopano la Mulungu? (b) Kodi sitiyenera kusiya kupempherera chiyani ndipo n’chifukwa chiyani?
18 Anthufe timafunikira kulangizidwa ndi Yehova kuti tikhale oyenerera kulowa m’dziko latsopano. Paja mtumwi Paulo anafunsa kuti: “Ndi mwana wanji amene bambo ake samulanga?” (Aheb. 12:7) Timasonyeza kuti timafuna kulangizidwa ndi Mulungu tikamatumikirabe mokhulupirika ndiponso kulola kuti mzimu wake uzitiumba. Tikachita tchimo lalikulu, Yehova adzatikhululukira ngati talapa moona mtima ndiponso kulandira chilango modzichepetsa.
19 Posachedwapa, Yehova adzachititsa kuti anthu alemekeze dzina lake kuposa mmene anachitira populumutsa Aisiraeli ku Iguputo. (Ezek. 38:23) Mofanana ndi anthu ake akale amene analandira Dziko Lolonjezedwa, Akhristu onse okhulupirika adzalandira moyo wosatha m’dziko latsopano la Mulungu. (2 Pet. 3:13) Popeza kuti tikuyembekeza zinthu zabwino zimenezi, tiyeni tisasiye kupemphera kuti dzina laulemerero la Mulungu liyeretsedwe. M’nkhani yotsatira, tidzakambirana pemphero lina. Tidzaonanso kuti ngati tichita zinthu mogwirizana ndi pemphero limenelo, Mulungu azitidalitsa panopa mpaka muyaya.


text:
Boeing 787-800 Mega paketi ndi 20 repaints (zithunzi m'munsimu) ndi cockpit pafupifupi (munthu kuchokera FSX Boeing 737 kusakhulupirika) bwino ndi Alejandro Rojas Lucena (Alrot), FMC, GPWS, makanema ojambula pamanja, phokoso makonda etc. phukusi Izi zikuphatikizapo mwatsatanetsatane apamwamba mawonekedwe. 100% yogwirizana ndi Prepar3d ndi FSX-Mpweya wotentha Edition.
The Boeing 787, yemwenso amadziwika ndi dzina lake Dreamliner ndi wautali kwambiri kuposa ndege. Mwalamulo anapezerapo April 26, 2004 kwa kutumidwa mu May 2008 zinandipangitsa ake ndege yoyamba December 15, 2009 ndi yotani pa August 26, 2011. Yobereka woyamba zinachitika 26 September 2011 ndi kampani onse Nippon Airways.
Ndege imeneyi amanyamula 210 kuti 330 okwera malinga ndi Mabaibulo ndi masanjidwe, ndi zambiri mafuta imayenera: mogwirizana ndi specifications koyamba Boeing, ndi mowa m'munsi mwa 20% kwa a Airbus A330 kapena Boeing 777. (Wikipedia)
Author Tenkuu Madivelopa situdiyo, repack ndi ricardo_tv


text:
11 August 2016 Last updated at: 5:51 AM
Musadye zitete: Malawians warned to keep away from ‘locusts’
Following a spate of attacks by a swarm of locusts in the Lower Shire Valley, Malawians have been warned to keep away from the insects that are being sold as a delicacy in some parts of Malawi.
In a media announcement that was monitored by Malawi24, Illovo Sugar Company who have also been affected by the disaster of locusts have advised the Malawian public to not consume insects that are being sold in some parts of the country.
“We applied some chemicals to kill them as they had invaded our sugarcane plants, as a result most of them have died,” a spokesperson for the company was quoted as saying.
According to Illovo, there is a high chance that some of the locusts being sold in the market are the ones that they killed after they invaded their field. Such insects have been said to contain harmful poison which can in turn kill people.
“We are advising the Police in the roadblocks to confiscate any insects that are being transported from the Lower Shire valley area,” said the Illovo PR.
Last month state President Peter Mutharika was accused of telling Malawians that they should be eating insects as a way of beating the hunger situation in the country. Government spokesperson Patricia Kaliati said that the President was only joking on the issue.
178 Comments On "Musadye zitete: Malawians warned to keep away from ‘locusts’"
-
Bwana mutharika ati tichite nazo ndiye inu muti ayi muzalandira makofi a big man
-
Eat them as commanded by the president
-
-
kkkkkk kutopa ndikuzitafuna,,then kuyamba kuzibwirano #zitchetche zo ,,,tichita nazo
-
Noted
-
Akanthidwa masikuomariza
-
Ife tadya kale ndipo sitikuonaponso vuto olo wezi,Nasimango tandipaseko madzi ndimwere.mulungu wayanka basi,no wonder mphalabungo zinasowa pakatipa now i see chifukwa chake kkkkk
-
kkkkkkk,zidyedwe Bass inorder 2 sirvive
-
Mmesa abwana anati tidye zitete?
-
Thought they occur in rainy season yo
-
Ife tidya kaya tixifa xili koko basi mesa munalamula nokha
-
Apandiye timati nyama yabooka paja bwana anati ndiwo nzomwezi
-
Nanga Mbewa?
-
Apresident anapempha ziwala,akanapempha chimanga mulungu akanapelekanso chimanga pliz …..musatero
-
Apresident anapempha ziwala,akanapempha chimanga mulungu akanapelekanso chimanga pliz …..musatero
-
Kkkk nde adyeno chani mileme kapena
-
Kkkk nde adyeno chani mileme kapena
-
Amene satha kulasa kwake andilembe ganyu ine ndi wa chandamale Eish Uta wanga suphonya ndikubayilan mene mungafunile
-
ZONAD
-
Kkkkk ndi bonya wanchire ameneyo adyedwe basi kwa azathu amadyanu ……
-
Komaso ife sitisiya kudya mesa analamula ndi gwape wanuyo ndelelo mukut tisayelekeze zimapha zapha ndan tiwonesenitu nanga mitembo yake ngat anthu akufa ndekut akupha ndi piter wanuyo zakhutu bas
-
Kkkkkkkkk koma mwanache yuso akut bwanj? Lawakkkkkkk
-
#apa tinve ziti a president akuti tizidya zitete inu mukuti tisadye zitete, mukutizunguza nanzo mutu ife mukhale pansi mukambilane kuti mutiuze chimodzi
-
Tinole mano basi
-
Tisadye bwanji poti tinauzidwa kale kuti zidyedwe ndipo zafika munthawi yake tikungodikilaso mbewa kuti zidzeso monga zachitila zitetezi
-
anthua sakudya ximenexo…akudy #Zitchetche
-
Waiting for yesterday
i
-
mulungu wadalitsa alomwe ndi zitete,,,zimatodibwa zimenezi apulezidenti akutero…
-
Zidyewe Zimenezi Guyz, Anatiuza Kale Kuti Titha Kumadya Akatundu Amenewa. Atamwalileyo Ndekuti Watopa Nkupuma. Mulungu Wapeleka Zidibwe Basi. Tisadye? Mwapenga Eti?
-
kalulu adamvaa mau oyambaa
-
God gives what you have asked for. You asked for Zitete and mbewa he is providing for you
-
-
Anat Muzidya Zitete Ndie Mukutiso Chan Kudelela Zomwe Big Man Aja Ananena Et?
-
Zitete nd more zidibwe bas
-
Zitete ndi big deal mu L-city.Tikumwera Tea zimenezi.A president ananena okha kuti tidye zimenezi becoz its like MANA from Heaven.
-
Ife tatafuna kale mwakathithi zimezo oo o
-
Tidye! Tidye ku Lower Shire konko ,.migration kuyambika,.
-
Zicheche!!!!!!!
-
ine koma ndidyabe zinanenedwa kuti zizidyedwa
-
kkkk bt dziko langa Inu!!!!! thawi ya kudalibe sugar, yamayi kudali bonya nw dzitete kjkkkkkk nanga atabweleyo mukuganiza adzabwela ndichani? kkkk
-
poti ndadya kale ndiye mundithandiza bwanji?
-
Mwasinthanso, nomwenu munkat tidye lero mukut tisadye, nde chan?
-
Anthu ayamba kale kuzidya
-
Hw can people eat locust?
-
Mr president you must do something.illovo sugar company is trying ur patience.Why are they poisoning your God given zitete?…
-
Ena sakwanitsa coz amadalira zomwezo ngat chakudya chawo chakhuli, nd ku nyasalandtu kuno
-
Ena sakwanitsa coz amadalira zomwezo ngat chakudya chawo chakhuli, nd ku nyasalandtu kuno
-
ife anatiuza a presdent sitingasiye
-
nde mukutithawitsira ma customers nanga ife mtown tikulimba ndi ya zitete
-
we will keep on eating zitete coz mr pres say that don’t just relay on nsima only kaya zitete idyani
-
Mayesa ngat ziwala zimenez ndizimene president winawake opepela adalamula kut tizidya? Ndiye mukutiletselanj? Mwapenga et!
-
Zitete Ndi Chakudya,ngati Inu Simugya Zanu Zimenezo,tinayamba Kudya Zitete Tili Ana Angono,Mukatiletse Pano!
-
Tisadye bwanji anthu tikufa ndi njala
-
A bwana anati zidibwe zimenezi hahahaha
-
Njala ikatiwawa timadya ife
-
Hahaha odi ukooo ine izii ndakazingila..wakulu adatiuza tidye pilizi msatiletsa azanu mbewaso zikafika mtiuzeko
-
Ayi ife president wathu anatiuxa kut titafune bas
-
Njala yamvuta. Mulungu wationa ndi zitete inu mukathila makhwala kuti tisadye .
-
Miracle Zitete Tidye Basi.
-
Apresident anena anena ndikuopa kunyoza apresident anga…
Kapena mukufuna mundimangitse????..ine ndakana ndidyabe..
-
President wamaso mphenya Peter adaziwiratu kuti zikubwera tizidya ndiye inu osutsa president mukuti tisamadye ndikukanena kuti mukuletsa kudya zitete
-
Aaaaaa ife tidyabe.President wathu anati tizidya.
-
tidya zimenezo
-
THE MANIFESTATION OF THE TONGUE! THE PRESIDENT SPOKE AND GOD HEARD AND GAVE MALAWIANS MANNA!!!!?
-
KODI TIMVE ZITI WINA AKUTI TIDZIDYA DZITETE NDI MAKOSWE INU MULUKANIZA NHAAAA
-
IFE TIDYATU UKUNAMA IWE
-
who is APM afta all, we dont care abot him but jah guide us all
-
Tjooooooo kkkkkkkk Zochitika pa mpanje
-
Kkkkkk apereka zitete zija eti mmaona ngati zizipezeka ku Admarc, nanga mbewa or makoswe bwa? Idyani anzathu akummwera, president wanu adakulangizani kale!
-
Pitala analamula kale kuti anthu Inuyo kumwera ko,,,,muzidya zitete,,,,,
-
Mwina akufuna akaike ku nkhokwe kkkkkk
-
CK kwavutad
-
Ine ndadya kale
-
Tidya zimenezi.. anatiuza ndi apresident. Mbewaso mutiletsa?
-
Kungosuka ndimadzi oti beee basi… then kuzikazinga ndimmene tikudyera kuno!!!!
-
zitete ndi dilu
-
-
Why? You’re the same people who told us to eat it n now?
-
Aaaa iwe ukuti tisadyewe ukunamatu ife ndiye tizidya coz munthu wamkulu ananena kale
-
Stupid Malawians munthu ungakhute zitete?
-
chomwe chamangidwa padziko lapansi kumwambanso chizamangidwa ndie ngati anati muzidya zitete ndie mulungu wabwelesa zitete mukutinso musadye kkk
-
Abwana tikuwapeza ndi #Theme ya #CONTRADICTION statement
-
Zitete zadya mbeu zathu ndipo ife sitingazisiye choncho. Tizidya basi.
-
Kkkkk koma guys
-
Pita will deploy general supuni to kill locusts as he has already sent maulana to kill grain weevil
-
Kkkkkkkk
-
-
Eee njala yatha ku Malawi basi zitete ndi lololo
-
Ndie tinve ziti
-
Thanks God You still Share Malawians something to Survive on! because not all of us can afford meat or Fish. Keep on providing for your malawi
-
Hahahaaa!!!!
-
President mutarikas gift for Malawi i am ashamed
-
Kkkkkk…mkuukila boma
-
Tidye zimenezi bac, wina afune or asafune full stop.
-
Ndipo adachita kusindika kuti kaya mbewa,zitete ngakhale mphalabungu idyani presdent wathu weniweni,iwe nde ukuti chani?
-
chisilu chinanena kuti tizidya
-
Mesa achikulire analamula kut tizidyaso zimenezo nde ngat zachuluka tiichita nazo basi!
-
Apulesident akutero
-
Koma bale … Nde mwati tidyanji ?
-
Kod akuti tisadye chifukwa shiyani zakwela ntengo kapena?
-
Anthu amve ziti?
-
Koma ku bomako kuli anthu anzeru ndithu?
-
ndalem’bale,kkkkk abwana akuti tizidya zimenezi.wina akuti tisadye kkkkk
-
carry on ,your prezident accepted as astep food .
-
Ngati wakugwira president kuti usadye, iwe ingopita ukagwire uakazinge udye ndi ana akowo basi.
-
Ndiye mumuuze bwampini alengezetsenso kuti anthu asadye
-
Mukutsutsana ndi president wamasomphenya ngati ameneyu. Anazionera patali zimenezi. Zitafunidwe basi.
-
No more Zitete. Major 1 akuzagawanso Chimanga. Osadanda A Malawi
-
Kaya ndiye tidya chani Alex Benson Chunga, Timothy Chana, Alexander Mmadi
-
It is getting confusing now. We don’t know who to listen to! LoL
-
-
Kkkkkkkk kaya
-
Chonde amalawi anzanga a kunsanje ndi nchiwawa osadya zitete sitikuziwa kuti zikuchokera dziko liti mwina zapopoledwa mankhwara a mphavu komwe zikuchokerako kupewa kuposa kuchiza chonde moyo sagura
-
Akulu akulu zidyebwe basi!
-
Mulungu wayankha Malawi bx zasala ndi zitete
-
manna kodi kkkkkkk
-
Zinazi zilembakoni chichewa zikakhala zinthu zofunika mziko lino plz
-
Koma zitchetche titha kudya
-
zidyedwe basi
-
What’s the government actions on locust which has attack crops of the pple in chikwawa?
-
Eish so scary
-
Zovutatu ndiye
-
KOMA ABALE DZIKOLI LIKUPITA KUTI??
-
ndkadya nyama nd zitete,khululu ,mbewa ndi azizake ziboli ndy mukatilesa tizidya chan pot nyama yadula? usilu et!!!!!
-
Donation from malawi presidant food start from nsanje.
-
Ife sitisiya tikuphwanya basi zichesezo
-
Kakakakaka a Malawi tafika pokhala ngati mbalame ya Khope, kumene yapita mphepo naye amapita komweko. Timva ziti? Idyani ai musadye.
-
ndiye zithab bwanji?
-
malawi need special prayers
-
Ndiye timve ziti?
-
Kkkkkkkk nde apresident atipatsa ndiwo inu mukuonongaso kupopela mankhwala malawi wanga yooooooh
-
Tidzidyabe mesa apresident adatiuza kuti tidzidya
-
Zidibwe basi ziko laremera kkkkkk
-
Kkkkk
-
-
aaaaaa ine ndidikira president andiwuze! coc ndiamene anandilamula kut ndizidya zitete!
-
nomwenu mukuti tizidya zitete lero mukuti tisadye kodi mufuna mutiuze kut chani?
-
Zitete ndiye madyo
-
Nde timve ziti?a president ati tidye zimenezi ena akuti ayi
-
Hey jst shutup m’mesa amati chagwa m’mbale ndi ndiwo#Its manner frm heaven mulungu waona vuto ku lower shireko
-
kkkkkkkkkkk
-
Why not president anachita kunena poison amaopa mano osadanda
-
M x p
-
-
Bwana wankulu anatiuza kuti tizitafuna zimenezi,,,,,,,,makamaka chija timachitchula kuti Mphangala,,,,,,,inu mukususana ndi a bwana ???
-
Bwana wankulu anatiuza kuti tizitafuna zimenezi,,,,,,,,makamaka chija timachitchula kuti Mphangala,,,,,,,inu mukususana ndi a bwana ???
-
Akadye a DPP zimenezo kwawo kwa a Mjomba (Peter Mutharika).
-
Zisadibwe? Tate, namatetule, namanyonyonyo wa dziko anatitu zidibwe.
-
Tiyen tidzidya zitete zimenezi kukoma kudyera nsima.
-
Ndiye timvele ziti
President ati idyani zitete kuti mukhale moyo
Ena ati musadye…
-
Tidya ife zinanenedwa kale so its time please
-
prisdent adanena kuti mzidya zimenezo pano mkutinso chani,,,,,,,,malawi wapenga basi
-
Be constructive man. .
Some of those zimakhala zinathilidwa mankhwala oipa.
-
Dont talk nosense about Malawi @ nchalo 2 days ago anazithira mankhwala nde anthu adya bwanji
-
ngati ananena president ,iwe ndi ndaniso, President aneneso kuti tisadye.Mesa Mulungu wayankha,watipasa ndiwo.
-
just say kuti zina anazithira makhwala ndiye ngati zina zikabwela asazithile mankhwala chonde ambuye anatimvela chisoni
-
Kkkkkkkkkkkkkkkkk iweyo nde uti chaniso iwe ukuti tisadyewe? Nawe ndiwe President ? Kkkkkkkkkk mpaka mpaka mpaka
-
eti eti #casimu iyeyo akufuna azizazigulitsa pasogolopa kkk
-
Mawu amalenga!
-
#Charles kkkkkkk wagwa nayo iyeyu ife nde tifuna zina tifutsaso
-
Zidyewe Basi Guyz Zina Tikagawileko President Wanthu Amazikonda Kobasi Paja Anati Titha Kumadyako Zamchilezi. Mulungu Wadalisa Atafe Nazoyo Ndekuti Wangotopa Ndikupuma.
-
Abwana analamulakuti tidye zimenezi
-
-
Ife tidya zanu zimenezo kkkkkkk
-
Ndetizidyanji pamenepa munthu wankulu anati izi ndendiwo sikuti anango tchu ayi ndikumene ana choka asana fike pomapa tsidwa ulemu asana chitole chikwama zinali ndiwo zake zimenezi nde zitete lol
-
Muzitigayila ndiwo inu aboma kodi? Ine zitete sindingasiye until i will die. Ndipo ndiye momwemo zikukomelamo eeeesh
-
Tidye basi ndindiwo man
-
Tidziyamba talawa kaye ngati zingaphe munthu, ukaona kuti sukufa ndiyekuti ndizabobo.
-
Zikukomelamo ,aaaaa ine to to.
-
Kaya Zanu Izo,,bwelan Tingokhala Vegetarians
-
Amati mtengo wopanda zipaso munthu sanga gendemo ndi mwala iposo kalikonse kwa prof APM ngakhale konama kakang’o no yimakhara nyimbo ya siku ndi siku amutola nkhani athu,so far thr is real something visionalable 4 the beterment of our country from the state president
-
Amati mtengo wopanda zipaso munthu sanga gendemo ndi mwala iposo kalikonse kwa prof APM ngakhale konama kakang’o no yimakhara nyimbo ya siku ndi siku amutola nkhani athu,so far thr is real something visionalable 4 the beterment of our country from the state president
-
m’mene zikumakomeramo wina aziti tisamadye, shupit!!!
-
Kkkkkk Mose walero walandira mphatso yazitete, anyamata kukonda kuliphula dziko pamoto awa kkkkk
-
Chepesa mwanowo
-
-
Mukut tisadye ????? Phwanya yokoma ngat omenei tiphwanya zimenez ndimafupa omwe zabwela zokha miracle zitete kkkkkkkkkkkkk
-
Tsono timve ziti ena akuti tidzidya ena akuti ayi .Timvere ndani??
-
Why not…ithougt Mr President..Proff Arthur peter advised us to go for them…they ar delicious & more of vitamns…if u wana to differ wt me…hey drop ur digits muone..muzivere nokha
-
Send me 0027749247292
-
-
Ana inu tabwerani kuno, ndati pitani!!!, anawa samvera
-
Kkkkkkkkk Bwapini can not be trusted
-
Posachedwapa mwalankhula kuti anthu azidya zitete popewa njala lero mukuti anthu asadye zitete, ndiye timvere ziti tsopano?
-
Mesa aPresident anat tizidya zmenez lero mukut tisadye tmve zit?
-
mesa big kamuna anati tizidya zitete


text:
MOYO WATHU WACHIKHRISTU
Imfa ya Yesu Inathandiza Kuti Akufa Adzaukitsidwe
Pamwambo wa Chikumbutso, timakhala ndi mwayi woganizira madalitso amene tidzapeze mtsogolo chifukwa cha dipo. Ena mwa madalitso amenewa ndi kuuka kwa akufa. Yehova sankafuna kuti anthu azifa. N’chifukwa chake anthufe zimatipweteka kwambiri wachibale kapena mnzathu akamwalira. (1 Akor. 15:26) Yesu anamva chisoni kwambiri ataona ophunzira ake akulira chifukwa cha imfa ya Lazaro. (Yoh. 11:33-35) Yesu amachita zinthu mofanana ndi Atate wake. Choncho sitingakayikire kuti Yehova nayenso zimam’pweteka akamationa tikulira chifukwa cha imfa ya wachibale kapena mnzathu. (Yoh. 14:7) Yehova akufunitsitsa kudzaukitsa atumiki ake amene anamwalira. Ifenso tiziyembekezera mwachidwi kuti akufa adzauka.—Yobu 14:14, 15.
Yehova ndi wadongosolo ndipo m’pomveka kunena kuti adzachita zinthu mwadongosolo poukitsa akufa. (1 Akor. 14:33, 40) N’kutheka kuti pa nthawiyo tizidzakhala ndi mwambo wolandira anthu oukitsidwa. Kodi timaganizira za kuuka kwa akufa makamaka pa nthawi yomwe wachibale kapena mnzathu wamwalira? (2 Akor. 4:17, 18) Kodi timathokoza Yehova chifukwa chopereka dipo komanso chifukwa chotidziwitsa kuti akufa adzauka?—Akol. 3:15.
Kodi ndi achibale kapena anzanu ati amene mumafunitsitsa kudzaonana nawonso?
Kodi ndi anthu ati otchulidwa m’Baibulo amene mumafunitsitsa kudzacheza nawo?


text:
Kodi Tingadziwe Bwanji Kuti Baibulo Limanena Zoona?
Baibulo limanena kuti malemba onse ndi ochokera kwa Mulungu ndipo iye “sanganame.” (1 Atesalonika 2:13; Tito 1:2) Kodi zimenezi ndi zoona kapena Baibulo ndi buku la nthano chabe?
Onaninso
Kodi Mfundo za M’Baibulo N’zothandizabe Masiku Ano?
Pamene Hilton ankachoka panyumba, makolo ake ankaganiza kuti sangasinthe. Koma mmene ankabwera patatha zaka 12 anali atasintha kwambiri moti makolo ake sanamuzindikire. N’chiyani chinamuthandiza kuti asinthe?
Baibulo Ndi Buku Lochokera Kwa Mulungu
Kodi Baibulo lingakuthandizeni bwanji kupirira mavuto anu? N’chifukwa chiyani muyenera kukhulupirira maulosi a m’Baibulo?


text: 34 Ndiyeno Mose anachoka m’chipululu cha Mowabu kupita m’phiri la Nebo,+ pamwamba pa Pisiga,+ moyang’anana ndi Yeriko.+ Pamenepo Yehova anayamba kumuonetsa dziko lonse, kuchokera ku Giliyadi mpaka ku Dani.+2 Anamuonetsanso dziko lonse la Nafitali, dziko la Efuraimu ndi la Manase, dziko lonse la Yuda mpaka kunyanja ya kumadzulo.+3 Anamuonetsa Negebu+ ndi Chigawo*+ cha Yorodano, chigwa cha ku Yeriko, mzinda wa mitengo ya kanjedza,+ mpaka ku Zowari.+4 Ndiyeno Yehova anamuuza kuti: “Dziko lija ndinalumbira kwa Abulahamu, Isaki ndi Yakobo kuti, ‘Ndidzalipereka kwa mbewu yako’+ ndi limeneli. Ndakuonetsa kuti ulione ndi maso ako chifukwa sudzawoloka kukalowa m’dzikolo.”+5 Kenako Mose mtumiki wa Yehova+ anafera pamenepo m’dziko la Mowabu, mogwirizana ndi zimene Yehova analamula.+6 Iye anamuika m’manda m’chigwa, m’dziko la Mowabu moyang’anana ndi Beti-peori,+ ndipo palibe amene akudziwa manda ake kufikira lero.+7 Mose anamwalira ali ndi zaka 120.+ Diso lake silinachite mdima+ ndipo anali adakali ndi mphamvu.+8 Ana a Isiraeli analira Mose m’chipululu cha Mowabu masiku 30.+ Ndiyeno masiku onse olira maliro a Mose anatha.9 Yoswa mwana wa Nuni anali wodzazidwa ndi mzimu wa nzeru,+ pakuti Mose anaika manja ake pa iye.+ Choncho ana a Isiraeli anayamba kumumvera ndipo iwo anayamba kuchita monga momwe Yehova analamulira Mose.+10 Koma mu Isiraeli simunakhalebe mneneri aliyense wofanana ndi Mose,+ amene Yehova anali kumudziwa pamasom’pamaso,+11 amene anachita zizindikiro ndi zozizwitsa zonse zimene Yehova anam’tuma kukachita m’dziko la Iguputo kwa Farao, kwa atumiki ake onse ndi m’dziko lake lonse.+12 Simunakhalebe mneneri amene anachita zinthu zazikulu ndi zoopsa ndi dzanja lake lamphamvu, ngati zimene Mose anachita pamaso pa Aisiraeli onse.+